url: =ZSS 7: Zeisu le Mi Kitasamte - Zomi Adventist Innkuan\nLesson 7 Zeisu le Mi Kitasamte\nSabbath Nitaklam Aug. 10\nTukaalsung simding : Luka 1: 46-55; 4:16-21; 7:18-23; Mate 12 : 15-21; Mate 21 : 12-16; Maku 11:15-19; Isaiah 53:3-6.\nKamngah: “Gimna a thuak mite tungah lungdamthu a hilhdingin, Topa in, kei hong sehkhin ahih manin, keima’ sungah Topa’ kha hong omhi. Salin a kimante tungah suahtaknathu a gending, mittawte in khua a muhkiktheih nading, a kinengniamte a suakta sakding leh, Topa in amite a hotkhiatding kum a pulak dingin kei hong sawl hi.” Luka 4:18,19.\nLeimi a hong pianna thu tampite lakpan khat, Zeisu in, Pasian hong lakdingin hongpai ahi hi.A thuhilhna, a nuntakzia te lakah mitawh akizop na dan tawh hong lak hi. Ama gamtatzia te in tu leh tu in mi kikheel sakzo hi. Hibang Messiah nasep dingdante pen Lai Siangtholui kamsangte, Zeisu’ nu Mary leh Zeisu mahmah in zong a nasep kipatlai a thuhilhna (Luka 4 sung)ah genkhol zo hi. Lungdamna lai gelhte in zong Lai Siangtholui kamsangte kammaltemah kawmkik in tua tangthute mah gelh kikkik uhhi.Tuabangin, Zeisu’ nuntakdan,mizawng, a kineng-niamte a donziate kamsangte tungtawnin ki muthei hi.\nBiakna makaite in, Zeisu pen a lauhuaipa khatin mu uhhi. A patauhhuai mah mah in Zeisu manuh a, thuman lopi in thukhenin, singlamteh tungah khai uhhi. Zeisu sungah, Pasian in thumaanlohna thuak a, asihna sungah siatna i lauhuai dante hong laktel hi. A thawhkik ciangin, hoihna leh hotkhiatna hongpiak na’ngin gualzo in nungta hi.\nMitkha in muh ding: Mary in vanmi Gabriel kiangpan Sangpenpa Tapa, Zeisu’ nu hihna ding thupuak ngah.Midang kuamah gennailo a, a tanau u Elizabeth kiang a vahawh leh,amah zong lamdangtak in naukhat nei ding cih thei hi. Elizabeth in kha-mit tawh a muhna bangin, Mary in kamkhat zong genman nailo in, tua thupuak na theikhinzo a, Pasian kamciam leh a hoihna te na mukhin uhhi.\nLuka 1 : 46-55 simin. Amah leh mipi ading Pasian a phatna te ngaihsun lecin, “Vanglian Pasianin keima adingin na lianpi hong sepsak hi” (Luka 1 : 49), mipi ading zong hipah hi. Banghangin, eima ading leh mipi adingin Pasian phathuai thei hiam?\nHihla in tanglai late leh kamsangte’ laigelhte lakah a kician khat a hihi. Mary lungsimsungah lamdang sakna leh kipaakna dim hi. Ama nuntakna sungah Pasian in nasem a hihna leh, leitungmite’ ading, Pasian’ geelna te zong phawk hi. Pasian pen vanglian, phattaak bek hilo in, hehpihna tawh kidim, a ki niamkhiatte a ki nengniam te leh a zawngte don mahmah cih Mary in tel hi. Vanmi in bel a “thupuak” a puak khitteh paikhia vingveng lel hi. Tua khit ciangin Mary in lasa a, “kumpi vangliante a tokhompan khiasuk a, mineute milianin abawl hi. Bangmah a neilote tungah na manpha tampi pia a, mihaute khut hawmguakin a paikhiasak hi” (Luka 1 : 52, 53) ci hi.\nZeisu a tangthu kipatcil lai in, ukpa (Luka 1 : 43) khat kici napi, ama ukna in gamtuam khat ahi hi.Mi tampi takte cih zel mahbangin, Zeisu’ kumpi gampen, leitung kumpigamte tawh kibanglo a “kibung bulet” gam a hizaw hi. Leitung kumpi gamsungah mihau, miliante pen, Zeisu kumpigam sungah mineupente hi zaw ding uh a, mizawng a kinengniam te in “kidim” in ki pahtawi ding uhhi.\nI pawlpi pen, Pasian’ gam a lak hi peuhmah leh, Mary gen, tua a “kibung bulet” kumpigam bangci bawl ding hiam?Mihaute leh miliante zong Zeisu itna a sangte mah hi napi, amau tungah thumanlo in koici nengniam thei ding hiam?\nTuani a simding a kiseh maw, aih ke’h, Zeisu’n a teelmaw, (Isaiaah 61:1,2) na a simkhia hi. Luka 4:16-21 sung a, Zeisu a nasep kipatna in a thu gen masakpen na ah “tuni in Lai Siangtho a hong tangtung hi” ci in Luka in Zeisu nasepna ciamteh hi. Zeisu in Mary’ la sungpan a “kibung bulet kumpigam”cihthu tangtungsak hi. Luka in Zeisu’ thu a genna ah, Isaiah kammalte kawmin, Zeisu in bang semsem a, bang semlai ding cihte, Mary in kum 30 lai in a genkhol ahi hi. Mizawngte, a liam a bai te leh nenniam te tungah lunglut phadiak a, thupha zong hong puak ahi hi.\nZeisu in hih kammalte Isaiah 61 sungpan a lak ahi hi. A nasepna ah khalam leh pumpi pen ei ngaihsut bang a kigamla hetlo a hihna honglak hi. Zeisu leh a nung zuite in khalam leh pumpi a kepna vuah, khalam hoihtak in donlel leh a hihna ciang khat om hi.\nLuka 4:16-21 leh 7:18-23 simkaak in. Banghangin Zeisu in hihbang in dawng hiding hiam? Zeisu sangpenpa a hihna leh Messiah a hihna, nang na koici gen ding hiam?\nZeisu in nungzuite a sawl laiin,a thupiakte zong hih thupiak te mah a hihi.”Vantung kumpigam hong naita hi” (Mate 10:7) cih a tangko kawmun, Zeisu in a vaikhak beh na ah “Cina te damsak in, misite hingsakin, miphakte damsakin, dawite va hawlkhia un. Manpiak kullo in hih vangliatna na ngahuh bangun, hih vangliatna na zatna vuah man ngenkei un” (Mate 10 : 8) cihi.Zeisu’ nasepna pahtawi ding a, hong zolna kumpigam lamto dinghi. Nungzuite zong Zeisu tawh semkhawm in, a nunung pen, a neupen leh a mangthangte zongkhia dinguh hi.\nVantungmi thumte thupuak tawh hihte bangci bangin khaikhin thei ding i hi hiam? I sep khempeuh in khatvei teitei “tulai thumaan” tawh bang ci bangin pumkhat thei ding hiam?\nLungdamna tangthu pen, Zeisu’ bawl nalamdang tea diakdiakin, damsakna te, zasansawh bangin na kisawh hi. Isaiah gen bangin mittawte mitvaksak, natna in a hente khahkhia in damsak, kum tampi a na te nangawn (Maku 5:24-34; John 5:1-15) damsak hi. Bek thamlo, khebai te lampai kiksak, phakte nangawn “sianglo” mah leh a khuttawh lawngin damsak; mi’ lungsim sung a teeng dawite zong hawlkhia, misi te hingkik sak hi.\nTua nalamdang te tawh mipi huup in, uplohna te vengsak lel aitam zong i ci kha sop dinguh hi. Tuabang sangsik in, Zeisu in a damkikte kiangah kuamah gen ke’n ci zawsop hi. A damkik te’n zong a thupiangte kemciplo zaw uh hihtuak hi. Ahih hangin Zeisu bawl na lamdangte pen, pawi-etbang lel sangin athu thukzaw lai hi. A ngimna bulpi penbel, mite gupkhiatna ding hizaw hi. Damsaknate ahih leh itna veina hang hi. Etpak theih dingin, mi 5,000 in a nung a zuih ciangin, Mate genna ah, “Tui-geiah Zeisu a tun ciangin, mihon tampi a na om a mu hi. Amaute hehpih huai sa a, a cinate a damsak hi” (Mate 14: 4). A na a liamte natna Zeisu in theihpih a, amaute a laptoh theihzahin lamto hi.\nIsaiah’ genkholhna Mate 12 : 15-21 sungpan simin. Mi atawm atam a Zeisu’n a damsakte Isaiah leh Mate te in koici gen uh hiam?\n“Zeisu’ bawl na lamdang khempeuh in, Amah Sangpenpa a hihna honglak hi. Messiah thu a genkholna banglianin hih mah leh : Pharisee te in, mawhna kician hisak zaw uh hi. Jew makai te in, mite thuaksiatna te pen, ngeina seh in thupi laaklo uh hi. Amau’ huaihamna leh nenniamna hangin, Zeisu in a damsak zel thuaksiat nate piangzel hi. A nalamdang bawlte in mi huup hi” (EG White, The Desire of Ages, p. 406).\nZeisu’ bawl na lamdangte in itna leh thumaan gamtatna hi a, tuabangin khawl ziau lo in, mipite tawntung nuntakna lampi ah makaih hi (John 17:3).\nLungdamna laibu te sungpan Zeisu’ thu i sim ciangin, a migitna, damlo teleh naupangte a donna, a mangthangte a zonna, Pasian gamthu a genna te vive i sim den hi. Mundang te ah, zawhthawhthu tawh nasem bang-peuh, biakna makai te khawng hih vatvat pian i muh teh, lamdang i sa phial ding hi.\nMate 21:12-16; Maku 11:15-19; Luka 19; 45-48 leh John 2:13-17 simin. Lungdamna laibu simin hih a kibang tangthu a ciaptehna thu a thupi bang om hiam?\nLungdamna laibu sungah hih thubuai hong omna pen, dipkuat luatna’ng omlo hi. Thugui, gamtatna leh itna veina te tawh kidim hi. Zeisu in biakpiak na’ng ganno te zuakna khawngin biakinnpi a zatna uh pan, biakpiakna maantaktak tawh kheelsak nuam hi. Amah leitung mawhna hangin a sihna limla ganno te tawh, a siangthona mun buahbangsak uhhi.\nHebrew kamsangte hunlai in hibang a maitangah kitaipahna hoihpen hi. Lungdamna laibu simin a ciapteh hihthu te pen, Isaiah, Jeremiah leh Late te sungpan a laksawn uh ahi hi.Mipite’n, Zeisu pen kamsang hi (Mate 21:11) ci in sanguh a, biakinnpi huangsungah sumbawl-teng a ki hawlkhiat khitciangin biakinn huangsung hong lut hi.Mipite Zeisu in lawng a damna lehlam-etna a ngah uhhi.\nBiakna makaite’n zong Zeisu pen kamsang hi ci’n sangmah napi, amau din mun ading lauhuai sa uh a hih manin, thahlup theihna ding lampi zong uhhi. Tanglai kamsangte zong tua mahbangin thaang a kisiahna thu Luka 19:47,48 sungah simin.\nPawlpimi i hihtekna tawh, i omna pawlpi in, tanglai Zeisu’ hun a pawlpi in a kisapna te, i kisap sakloh na dingin i bangcih ding hiam? Tua khalam lauhuaina te koici i pelh thei diam? Bang khawng peuh a hi diam?\nPasian i cih in, mizawng, nenniamte kahna aw a za Pasian ahi hi. Pasian i cih in, Zeisu tungtawnin, leimite’ thanempen na, ki nenniamna leh thumaan lohna te a tel Pasian ahi hi.Ama’ hoihna, hong itnate khempeuh sangin, muhdahna leh hazaat nate hangin, Amah’n hong sihlawh zawsop hi. Gethsemane huansungah nakpitak a thunget khit teh kiman a, “thusit” thuak, bawlsiat, zahpih, khaina leh sihna te hong thuak a, na sakna, ngongtatna, gitlohna tawh ki simmawh hi. Mawhneilo misiangtho pa heh theihtheih na’ngin phin uhhi: “Amah kiniamkhiat tawmzaw a, nasemlim a hong puazaw hi. Mihing bangin Amah hong kibawl a, mihing tektek mah ahong sun hi. Amah hong kiniamkhiat tawm a, singlamteh tung nangawnah sih ding a uthi” (Philipi 2 : 7, 8). Hong gupkhiatna tungtawnin, Zeisu’ hoihna i muh ciangin, a thuak siatna te zong i mangngilh kei ding hi.\nIsaiah 53:3-6 simin. Mawhnei te ading hong thuaksakpa, mawhneilo Zeisu tungah a piang bangthu hong gen hiam? Hihthu in, eite ading Amah hongpaina thu hong koici telthei sak hiam?\nZeisu tungtawnin, Pasianin, thumaanlo a thuakna telpha mahmah hi. Mawhnei lopa ki bawlsia a; Pasian nangawn that uhhi.A puksa eite in, Pasian’ hong itna, hong deihsakna leh a thumaanna te tungah lunghian na’ng om nawnlo hi : “Eite’ neih Siampi lianpen pa in i ginatlohna ah, eite a hong hehpih theilo ding hilo hi. Eite mah bangin zia-etna a thuak hi a, ahi zongin mawhna a bawllo a hihi” (Heb. 4:15).\nTopa ading i sep khempeuh, mizawngte va phaakna ah, ei tangding a Khazih’ sihna i mangngilh loh ding, ei aituam ading hilo in, i mission leh i ngimna te a ding, banghangin thupi hiam?\nNgaihsutbeh ding : EGWhite, Welfare Ministry laibu laimai 117-124, “Topa’Khekhap Sungah”: Ministry of Healing laimai 29-50 sungah “A Nasep Nite” :The Desire of Ages laimai 723-740 sungah “Pilate Thukhenna Innpi Sungah” cihte sim in.\n“Pasian in, thukham a palsat mite thukkikna kipia ding cikhin zo hi. Mawhnei te tungah thukhen dingin, Amah hehpihna tawh kidim lel a cite in, Calvary singlamteh bekmah etding om hi. Mawhneilo Pasian’ Tapa’ sihna in ‘mawhnathaman sihna’ cihthu kipsak hi. Mawhna khempeuh in thukkikna thuakding hi. Mawhneilo Khazih, mawhnei ki suaksak hi.Mawhna teng pua ahih manin, Pa’ mai-tang kiseel liang a, lungsim kitamkham liang hi. Tuate khempeuh mawhneite tat- khiat na’ng ahi hi. Mawhna guu pan suahtakna lampi dang omlo hi. Tua aih manin, mawhphel nasepna ah a kihel nuamlo peuhmah in, tua mawhna guu thuak ding uh hi” (EGWhite, Kidona Lianpi laimai 539-540).\nA tung a EGWhite kammal te na simin la, thumaanlohna tawhkisai genin : Khazih, mawhnei lopi mawhna guu hong thuak! Bang hangin tua thumaan i kepcin ding thupi hiam?\nZeisu in leitung “kumpigam” a ding cikmah hunin semkhia ngeilo hi. Leitung tangthu in gitlohna, ngongtatna leh nenniamna bawlsiatna tawh kidim a, nenniam, sikcip thuakte panpihna mah tawh a sep uh ahi hi.Anengniam, a sikcip kikheel hi lelbek hi. Christian te in, nenniam, sikcip thuakte huhna ding in leitung ukte’ ngeina te zuihlohding banghangin kidophuai hiam?\nGupkhiatna ngimna ngaihsunpha in. A thumaan Zeisu in, a thumaanlo eite ading in thuak hi. Ama hong kipiakna in, eite, Khazih sungah mithak, koici bangin hong suaksak thei hiam?\nTomlaakna :Lungdamna laibu te sungah Zeisu’ nasepna te pen,Lai Siangtholui kamsangte nasepna te tungtawn in kikipsak hi. Mizawngte ading lungdamna thu, nenniamte a ding suahtakna, lungsim kitamte ading damna dingin Messiah ci in Zeisu in nasem hi. Thumaanlo takin sihna a thuakna tawh, mihingte gitnat lohpen napan honghonkhia hi. Eite aiawh in thumaanlo takinhong sihna hangin, i mawhnate hong kimaisak a, tawntung nuntakna hongpiak manin, lungdam i ko hi.\nPrev post A Pillar of Fire and Manna From Heaven\nNext post Sabbath Ni-in Na Sem


timestamp: atn

url: =Vietnam ah mopi dingin apai mawtaw tuahsia, zineidingpa leh adang mi 13 si :: ZOMI DAILY\nposted on 31 July 2018 at 9:46 am Lomkholna: News, Sawltak, World\nVietnam gamsung ah mopawi bawlding leh pawisiim dingin apaikhawm mawtaw khat tuahsiat in mi 14 si cih AFP pan kiza hi. Tua asi mi 14 te lakah zineiding tangvalpa zong kihel a, tuaban ah adang asi mi 13 tepen innkuankhat meltheih tanaukhat vive ahi uhhi.\nVietnamese Police te genkhiatna ah hih tuahsiatna pen zanni Monday ni in Central Vietnam ah thupiang hi a, mopawi bawldingin apai tepen Van mawtaw sungah atuangkhawm uh hi in, Containter Truck khattawh ki phukha cihi.\nVietnam gamsung ah lamzikpi tungah zuihding thukhun “Traffic Laws” tepen limtak in kizuilo banah lamzikpi te ginalo “Road infrastructure” hoihlo ahih manin mawtaw tuahsiatna tammahmah in, mi tampi in sihlawh pahpah uhhi.\nPolice Officer khatin AFP te tungah agenkhiatna ah tuahsiatna munpen Quang Nam Province sung cihi. Monu te omna khualam zuanin mopiding in Van mawtaw tawh apai ngeingai laitak un lamkal ah atuahsia hi a, zineiding tangvalpa zong lamkal ah asi ahihi.\nTua Van mawtaw pen mi 16 atuangthei 16-seater khat hi a, Container Truck tawh aki phutkhak ciangin aphual ah mi 13 sipah hi. Adang aliam khatpen zato ah sileuleu ahih manin, asi bekbek akigawm in mi 14 aphato ahihi.\nMopawi bawlding atuahsia asi te ii aluanghawm pen amau omna khua ah akivui dingin ki ciahpihkik hi. Asi khinsa te banah aliamzong adang pawlkhat om in tuate pen Local Hospital ah zatui zaha akibawllaitak ahihi ci’n Police Officer khatin genkhia hi.\nLocal Authorities te’n hih mawtaw tuahsiatna ahangpen akician takin kansan uhhi.\nAbeisa nungkum kumkhatsung bekbek inzong Vietnam gamsung ah Traffic Accident hangin asipen mi 8200 bang pha hi. Tuapen atawmzaw hilai a, tuama in kumkhasung Traffic Accident tawh asipen mi 8600 ahihi. Tuabangin lamzikpi tungah tuahsiatna panin asi tamzaw pen Motorcycle tawh tuahsiatna hizaw hi.\nAdiakdiak in Hanoi City leh Ho Chi Minh City te ah khuasung kuacik in, Motorcycle kilimzat mahmah sawnsawn hi. Motorcycle leh Car te kidembawl in kinawktheizel a, khetawh apai Pedestrian te leh lamgei ah vanzuak Vendors te’nzong tuahsiatlawh theizel uhhi. Sawltak #zomidaily\nPrevious: Cidam na ding\nNext: India, Ranchi khuasung ah innkuan mi 7 aki khailumsa in kimukhia


url: =Asian Tsunami pianzawh kum 12 cingkhin himahleh misi luang 400 anei kitheinailo :: ZOMI DAILY\nposted on 26 December 2016 at 4:26 pm Lomkholna: News, Sawltak, World\nAsia gamsung ah Tsunami nasia mahmahkhat 26 December 2004 ni in piang a, tu’n kum 12 acing hita hi. Tua 2004 Tsunami hunlai in mi 226,000 bangin anuntakna beilawh uhhi. Tualak ah misi 400 bangpen asihzawh kum 12 cingkhin himahleh anei kithei nailo cih Thai Police te’n Monday ni in genkhia uhhi.\n2004 kum Boxing Day ahih keileh December 26 ni Tsunami pen tangthu sungah ahuaisia mahmah khatin aki ciamteh ahihi. Indian Ocean sungah Magnitude 9.15 khauhnatawh zinlinggawp in, tuapan in Tsunami hongpiang hi a, “Biggest Natural Disasters” ci’n ki ciamteh hi.\nHih Tsunami tungtang ah misi atamzaw pen Thailand, Indonesia, India leh Sri Lanka gamte pan hiphadiak hi. Thailand sungbekbek ah misi 5395 pha a, tuasung panin 2000 bangpen gamdangmi, Thai gamsungah Foreign Tourists ci’n ki ciamteh hi.\n2004 Tsunami khitzawh kumpi thunei te’n misi te ii ameltheih mi 5000 kiimbang ki zasak in, aluaghawmte honglakhia uhhi. Ahi zongin misi luanghawm 400 bangpen tunidong anei kitheician nailo hi ci’n Phang Nga Province aom Police thunei Anand Boonkerkaew in Reuters te tungah genkhia hi.\nThailand gamsung ah December khasung pen gamdang khualzin Foreign Tourists atam phatdiak laitak ahih manin, gamdangmi tampitak in asihlawh uh ahihi. Tukum ciangin abeisa kum 12 hunlai in Tsunami in anawksiatgawpna munte ah Hotel hoihnono ki lamkikta a, gamdangmi tezong angei mahbang in tammahmahkik tahi.\nTukumsung bekbek in Thai gamsung ah Foreign Tourists mi 32.4 Million bang zinding in kumpi thunei te’n ummawh uhhi. Thailand ii Tsunami Warning System pen ginalo cih gensiatna omin, hoihtak kipuahlo kici hi. Ahi zongin Thai kumpi in hoihtak in ki vaihawm cih genkhia uhhi.\nRelated: Tedim khuahun (24 December 2016) ~ Tedim Times\nTsunami pianzawh kum 12 cingkhin himahleh misi luang 400 anei kitheilo, aluang phamding omlo cihmawkpen kamsiatna kawmkal ah khasiat huai phadeuh hi. ZD Sawltak #zomidaily\nPrevious: Hallo Zogam – 5 ~ T. Sawm Lian\nNext: Russia te vanleng kia ah asuakta omding in ki lamenlo ~ TK Lian\nMalaysia gamah banghih bangzong dinga pai ka hihiam?


url: =Zogam ah Lungdamna thu tangko nasepna pulaakna\nTopa lamlahna tawh Zogam adung avai ah Topa mintawh Zomi te Kha leh taksa damna dingin nasepna te alunglut leh athei nuam te adingin hongtangko khia ing.\nPasian in honghepih in khetawh, motor cylce tawh leh motor tawh cihbangin Zogam singnuai gam mual hongzinsak kawikawi ahih manin kalungdam mahmah hi.\n1. Tuitum khua ah:\nTuitum mi US a omte vaihawm siamna tawh khuazang bupin Crusadebawlna hongnei sak uha Topa in kipumkhatna tungtawn in na lamdan tampi hongsem in kilawhcing mahmah hi. Gupngah thak leh Topa damsakna angah thak mi tampi tak om hi.\n2. Tahan Tuiphum pawlpi ah:\nTahan tuiphum pawlpi pen Pasian sungah kisatsuah nuam mahmah uha nitak 6 sung Lungdamna Gospel thu kitangko in Topa kha in nakpitakin na hongsem in nalamdang tampitak hongpiang hi.\n3. Heilei khua paina:\nHeilei khua pen kum 2001 lai in lungdamna gospel thu katangko na hiin tuni in akhuasung uh zong nakilam dang mahmah uhhi. Tutung in Nupa kop a tuikiphum zawh golden Jubilee ala Pu Neng Za Go te nupa zong hampha kasa mahmah hi. ZBCM youth conference zong om ahih manin khangno 700 kim bangin Heilei khua ah kituah khawm in Pasian vangliatna mu uhhi.\n4. Suangphei khua paina:\nSuangphei khuazang bup hongkikhawm uha, tuiphum pawlpi te biakinn lamthak zong zattheih dingin apna zong hong neisak uhhi. Khuazang bup in Pasian biakinn sung ah ki khawm zihziah in thangah huai mahmah hi.\n5.Suangzang khua ah:\nSuangzang khua ten crusadebawl dingin hongsap zawh uh kum nih bang pha ta a, tutung in kabawl thei pan uhhi. Gupngah thak mi 15 tui hongphum sak uha a, cina Topa damsakna angah zong honkhat om hi. Lawiki asawtvei suak penpen Nu Ning acih zong tutung taktak in kituiphumna hong la taktak sam hi. Akitui phum khit phet in ainn bi tawh akilam akeh mahmah pen Topan sikkang tawh khuhsak pah lian a Pasian itna hangin hampha kisa mahmah hi.Khuazang bup in tuiphum biakinn sungah hong kikhawm uha lungkim huai mahmah hi.\n6.Kaptel khua ah:\nKaptel khua ah Gospel thu tangko dingin kapai uha, pa Dong te inntual ah khuazang bup in kikhopna hongnei in lamdang kasa mahmah hi. Hi bangin kipumkhatna aom pen ih Zogam leh Zomi te pen nidang tawh akibang nawn hetlo ihihna thu kamu semsem hi.Kaptel a Carmel thungetna ah kapai uha lamdang leh manpha mahmah kasa hi.\n7. Lalta khua ah:\nLalta khua ah Lungdamna gospel thu tangko dingin kapai uha khuazang bup mah in hong kikhawm uhhi. Gupngah thak mi 13 tuiphum thakna neisak in Topa tungah athak a ki apna nei mi honkhat om hi. Atuidawn uh leh asang inn te uh thupha piakna kinei in lungdam mahmah uhhi.\n8. Suangsang khua ah:\nSuangsang khua bup in kipawlkhawm in hongkikhawm uha a, Pasian vangliatna tampi kimu hi.\nGospel pai teng:\n1.Rev.Pau Khan Khai\n2.Ptr. Vum Khan Pau\n3. Pa Kam Suan Mung\n4. Pa Lian Suan Pau\n5. Nu Ciin Khan Nuam\n6. Lia Cing Lian Niang\nPasian in Zogam leh Zomi te apuah a zun thei dingin hong omsak pen ka lungdam mahmah hi.Zogam ih zin ciangin piteek leh nangpang tam in khangno khanglai teng zinkhia mang uhhi. A omlai piteek puteek teng tungah itna tawh iveh ivaan ciangin alungdam mahmah uh a khitui tampi hong luang khia hi.\nPasian nasem te ading in thu hongngetsak khempeuh te tungah lungdamna lianpi kongko a mailam ah zong Zogam leh Zomite puahna dingin itha ingal te sikhetlo in hanciam ding ilungsim sungah om mahmah hi.\nTopa mintawh nasepna kiu khat pan,\nZosiam Gospel Ministry pan


url: =Iran innsang mahmahkhat meikangin kicim, Firefighter mi 30 sikhin ~ ZD :: ZOMI DAILY\nposted on 19 January 2017 at 6:52 pm\nTuni Thursday ni in Iran gam ii khuapi Capital ahi Tehran City ah innsang mahmah khat meikang in, kicimsuk ahih manin meiphelh in abuaimahmah Firefighters mi 30 in sihlawh cih AP News pan kizasawn hi.\nHih meikatna hangin asi aliam bangmah omkhin cihte ki theician nailo hi. Firefighters tampitak in meiphelh in naitampisung buaipih mahmah uh a, Police te’nzong innkatna panin mi aki hepkhiat nadingleh apualam panin mi aluttheihloh nadingin ageiteng ah encik in buaimahmah uhhi.\nHih meikatna Journalist khatin TV sungah Interview adotdot laitak in innsangpi High-rise Building pen hongkicimsuk zaizai a, meiphelh in kahleisang dawnpan tui akapkap meiphelh te nawksuk khadek uhhi.\nMeikhu zong nasia mahmah a, lipkhap mulkimhuai mahmah hi.\nHih meikatna innpi pen Plasco Building ci’n kiza a, Tehran Skyline a etlawmsak mahmah Iconic Building khat ahihi. 1960s kumpawl in akilam hi a, dawl 17 pha hi. Hih Building akilamcil in Tehran khuapi sungah asangpenpen hi a, aminthang mahmahkhat ahihi.\nHih Building sungah Shopping Mall tawh akizompah ahih main, vanhoih vanmanpha tampizong kisuplawhding in ki ummawh hi.\nVideo Clip anuai ah ki enthei hi\nHih meikatna ahangpen ki theician nailo a, asi aliam leh bangzah kisum cihte ki genkhia nailo hi. ZD Sawltak #zomidaily\nPrevious: Nigeria Air Force te’n Refugee Camp ah Bomb khiatkha ~ TK Lian\nNext: Italy gamah zinling hangin mualtung vukkhallom kia in mi tampi vuklum ~ TK Lian


url: =Malaysia Ah Thau Taw Kikaap ~ Thu Tatuam (Siyin News)\nMalaysia Ah Thau Taw Kikaap\nMonday, January 11, 2016 Malaysia Thu No comments\nMalaysia , Kuala Lumpur, Sizaang biakinn MSCCF pan tai khat khawng akikhualana Chan Saw Lin ah Jan 11, 2016 zingsang nai 9:20 pawl in, sumleang 2 anneak laitak pasal 2 in naam taw thalup sawm ahikom, tualthat nuam khat thautaw kikaap liam hi.\nSum leangte khat sia Malaysia kumhpi ii zaataakna taw apiak "Datuk" zaa ngaa hi in, body guard zongh nei hi. Body guard pa in, apu naam taw akisuam lup sawm amu ciang apistol thau taw luk vei kaap in, adang khat sia mawtaw tawh taai man ci hi.\nAnsai sungah ahikom, thautang leang khat in, ansai naseam khat liam sua hi. Tualthat nuampa sia palik zumh , ngilbeam sung kithen hi.


url: =Union of Burma leh Zomite. Gelh - Khup Lian Thang - Laibu Saal\nHome > Thuluui/Articles > Union of Burma leh Zomite. Gelh - Khup Lian Thang\nUnion of Burma leh Zomite. Gelh - Khup Lian Thang\nUnion of Burma leh Zomite.\nDear Zomi U leh Nau aw\nKawlgam leh Zomite gamvai tangthu tawm a huampi et kakna nei nuam hang. Kawlmi te lungsim puakzia, Zomite lungsim puakzia te pen tangthu tungtawnin tampi kimu thei ahih manin, pilna in la thei leng mailam kalsuanna tampi phatuam ding cih deihna tawh hi lai ong at hing.Tua teh Zogam ah ei lam Zomite gamvai tangthu leh dinmun zong tawm ka at aa, mailam ah khantohna ding deihsakna bulphuhna hi pi pen hi. Hih laipen aman pen cih hilo ahih manin a thuman zaw, a kipelh aom nong theihsak dinguh zong lungdam takin kongmuak hi.\n2015kum Kawlgam kiteelpi ah Zogam panin ZCD in hita leh amun dang khempeuh phial ah NLD in ong gualzawhna ong ngah hi. Pamun hoihtak ong ki ap bek thamlo in Kumpi thak in nasep kipan ta in tu ciangciang nawngkaina om hetlo ahih manin I lungdam phadiak lai hi. A sawtlo in a khangto gamte bangmah in ei gam zong zinghuan nitak huan, silh leh ten ding tawh lungkham lo in, cinat ciangin zato hoih nei ding, sih hun lopi in si nawnlo in khansau ding, I tate in pilna siamna lam ah mi dang gamdang tetawh kikim in, gamdang mundang ah utlo pi in paikul nawnlo ding aa, inn phual zang panin sum zongin innkuan nuamtakin ih om khop hun ding ong sawt nawnlo ding hi cih pen ei lametna hi. Hih bangin I lametna tampi kawmkal ah kidop huai, theih huai thu pawlkhat I lungngaih dingin ka lunggulh hi.\nKawlte ki ukna tangthu tom leh a gam\n“Kawlte kipatna Tagaung pan hi” cih Kawlte paunak ah aom hangin tua hunin Kumpi pen India Prince te leh Pyute hileh kilawm ahih manin ih tangthu ah Kawlte ukna pen Pagan Dynasty pan a tawpna Kongbawng Dynasty ( AD 1044 – 1885 ) in ciamteh uh hi. Hih Kawlte ukna sungah Zogam leh Kachin gam pen uk kha ngeilo hi ci-in Dr. Thant Myint-U in siangtak in gen hi. Kum 850 kikal sungin ukna gam leh a thahat kikhel kawikawi hi. Shan te hat zel, Mon te hatzel, Kawlte hatzel cih bangin ki uk na leh a ukte ki khel kawikawi ah a ukna mun zong kikhel kawikawi in, atawpna pen ahi Mandalay pan Thibaw Min hunin Mangkangte ong lutta ahih manin Kawlte kumpi tawh ki ukna hun ong beita hi. Hih Kawl kumpite uk sungin min leh panmun kituh in unau khat leh khat sisan luanna pen om den hi. A minthang phadeuh pen Thibaw Min ama kumpi tutna a kip na dingin a sanggam 70 val bang cikzethuai huai takin that mang hi. Kawlte paunak ah gal nam 5 om in, tua sungah a uk kumpite zong kihel zen hi ( Kumpi, Meikang, Tuikhang, Guta leh galte ). Kawlte lungsim limlim ah Kumpi ahih leh thunei ding, ama thu bek tawh nasem ding , cih khat om in panmun angah nangin zong na khempeuh sem ngam lel mawk uh hi. General Aung San leh a pawlte aki suamlupna zong tua hang abulpi pen hi pah hi.\nMangkang ten Kawlgam thumvei do in (1824,1852,1885kum), Kawl kumpi pa India ah innsung thongkia sak uh hi. 1886kum 1st jan in Kawlgam bup Mangkang khutsung tungta hi ci in tangko uh hi. Suahtakna ngah ciangin zong Kumpi pa bel si khin himah leh guh ai zongin lak kik dingin vaihawmna om lo hi. Mipi in ki it lualo leh kiphawk lo cihna hi. Tua hunin suahtakna ding makai khempeuh phial Communism pakta mahmah uh ahih manin Kumpi ki ukna lamah paikik ding ngaihsutin neilo uh zong ahi hi. Mangkangte in Zogam zong 1896kum aa kipan Chin Hill Regulation Act tawh ukna ong kipan uh hi. Kawlte ukna nuai ah omlo ihihna ong kilang sak mahmah hi. Tua hangmah in zongin a tuam in ong uk aa Zogam, Shan gam, Kachin gam leh Karenni gamte a tuamin ong uk hi. Hih Mangkangte ukna ukna bulphuh in Panlong Agreement ong piangkhia ahi hi. Kawlte ukna ah om hi le hang kumpi pa akimat khitteh a gamkhempeuh laksa hi in, Kawl kumpipa aki mat hangin Zogam, Kachin Gam leh Shan gamte hamsa pi in la zo bek uh hi. Tua hun ma in Zomite ei le ei a ki ukte ihi aa dinmun kician a nei khin mahmah I hi hi. Mangkangte ong ukna hang leh Sangmang te hangin ih khua muhna tampi ong khangto beh lai hi. 1917kum in Piantit galmai I paina hangin I khuamuhna ong khangto in mite khantohna ki mu kha bek hilo in minam dangte tawh iki zop kipatna zong ahi hi. Paaltan kilut in ih tuntun ih sepna peuhpeuh ah a thuman acihtak in ong kithei aa, tuni dong mah in I pute cihtakna hangin Zomite acitak minam ci in ong kiciamteh hi.Mangkangte ong uk ma, ei leh ei I ki uk hun lai in thuman leh cihtakna tawh akalsuan minamte ihih na kimu thei hi.\nMangkang kumpi tungpan suahtakna\nLeitung khuahun luanzia nakpi takin ong kikhel in, Galpi nihna huhau in Mangkang kumpi in aneihsa gam leh leitangte kep zawhna ding tha nei nawnlo uh hi. A kahthak Mangkang kumpi pa Clement Attlee makaih Labour Party in a neih uh gamte kep tentan ding sangin suahtakna piak ding deihzaw uh hi. General Aung San makai in mualmite hong zawn a, amah muanna bek tawh suahtakna lakkhawm dingin I makaite na thukim uh hi. Suahtakna lak cil in Kachin, Shan, Zomi, Karenni leh Burma ci in minam pi 5 tawh Union of Burma ong piang hi. 1948, 4th Jan pan kipan in Kawlte tawh gamkhatin ki ding khawm hi.\nSuahtakna ngahkhit pan tuni dong Tualgal om\nMi khempeuh ii zahtak General Aung San hong om nawnloh ciangin mualtung mite tung akamciam uh bangin ong zuinawnlo uh hi. Constitution mahmah zong ah Kawlte bekin thuneihna a neih na dingin bawl uh hi. Kawlte zong amau leh amau ong ki nawkin Communist te thautawi ong kipan uh hi. Kawl galkap te mahmah zongin kumpite ong lehdo mawk uh hi. Tua kawmkal ah Karen te zong ong kipan khengkhang uh ahih manin kinak buai mahmah hi. U Nu makaih Kawlgam kumpi in ahun lap in phelh zolo ahih manin tualgal ong nasia semsem hi. Kawl galkap pawlkhat, Zomi galkapte leh Gualkha galkap te in cihtak takin ma ap anna hangin Yangon kumpi akici khin phial mah taleh Kawlgam kumpi cih dinmun ong tungkik zo sam hi.\nA huampi in pen a langnih Kawl makaite ( U Nu leh Communist makaite )in “amau cih bek ci tentan in, kikum hiathiat ding cih lam sangin , kei cih dan kei sandan a dik pen hi cih angsung deihna thupi sakluat nang hang in hiciang a tung hi” ci in laiat siam U Kyaw Win in ama muhna gen hi. Tua pen man mahmah hi ci ing. Tuni ciang dong tualgal beizo nailo in leitung aa a saupen tualgal in kiciam teh hi. Suahtakna ngahcil tualgal dan ong hi nawnlo in Kawlte leh mualtung mi kikal ong hizaw pian hi. Kawlte’ minampi lungsim khauhluat hang hi in, tun zong abei hi peuhmah lo in DASSK makai ahih manin a paulo uh hi bek hi. Ih tangthu a man taktak ih theih masiah, sanginn ah I sin tangthu bu a kilaih masaih hih lungsim pen bei hak kha thei ding hi. Kawlte tawh kizopna ah, minam vai leh gamvai ah pilvang huai mahmah hi.\nKawlgam ki teelpi leh Zogam makaipi te ( 1951, 1956, 1960, (2010), 2015kum )\nSuahtakna ngah zawh kha 6 sungin kiteelpi bawl ding himah taleh tualgal ong kipatna hangin kiteelpi om thei paklo hi. Suahtakna ngah cil aa tavuan akipia makaiten kiteelpi dong Chin Affiar Council ong makaih uh hi. Chin Affair Council pen Zogam ong makaih kumpi hi in, Minister khat om aman Zogam bup ong makaih hi. Zogam khenpi 6 in kikhen aa, Tedim, Falam, Hakha, Matupi, Kanpalet leh Paletwa gamke te ahi hi. Tedim pan Pu Capt. Mang Tung Nung hi in, Matupi pan in Pu Vum Kho Hau te tangmi ong hi uh hi. Minister kidam na om aa Pu Vumthu Maung ( Kanpalet ) in Pu Vum Kho Hau zo ahih manin amah pen a masapen Chin Affair Minister ong suak in 1951kum kiteelpi dong sem hi.\nAnihna pen Pu Shein Htang ( Kanpelet- 1952-1954kum ), a thumna Pu Zahre Lian ( Falam, 1954-1958kum), a lina Pu Thang Lian ( Falam, 1958kum kha 6 sung), Pu Ral Hmung ( Hakha, 1959kum ), leh a tawpna ah Pu Zahre Lian hikik in (1960 -1962kum) galkap ten thuneihna alak dong sem hi. Ki teelpi thumvei om manin 1951kum, 1956kum leh 1960kum cih bangin ki bawl hi. 1962kum pan 1973kum dong galkap in ong uk in, 1974kum pan 1988kum dong pen U Ne Win bekin thuneihna pan, Socialist Party bekin uk hi. Hih hunsung pen ei lampan Galkap lamah a citak leh min leh za nei Zomiten Zogam ong makaih to hi. Maj. Son Khua Lian ( Tedim, 1962-1972), Col. Khen Za Mung ( Tedim, 1972-1974), Col. Kap Cung Nung ( Falam, 1974-1978), Lt.Col Kim Ngin ( Tedim, 1978-1982), Lt.Col Khai Mung Mang ( Tedim, 1982-1986 ), Col. Son Khua Vum ( Tedim, 1986-1988) cih dan hi.\n1988 pan 2010kum dong galkap temah in tutna ong lakik hi. 2011-2015kum dong pen Galkap puansuah mipi makaihna hun ki ci thei in, Chief Minister pen Pu Hung Ngai ( Mindat ) leh State Parliament Speaker pen Pu Hau Khen Kham ( Tonzang ) te hi. 2015kum kiteelpi pan ong gualzo NLD leh ZCD in Zogam ah ong gualzo hi. Chief Minister pan Pu Lian Luai ( Falam ) hi in, State Parliament Speaker pen Pu Zo Bawi ( Hakha ) in ong makaih ding hi ta hi.\nHoihtak lungngaih ding thu\n1) Ei sangin mi a tamzaw kawlte thu ih theih ding kisam, DASSK bang om nawnkei leh ong koici ding?\n2) State te ii thuneihna ong tam semsem ding ahih manin State level ah ih dinmun ding?\n3)A tunga Zomite Zogam gamvai tangthu enkik leng, ei lam Zomite in mipi teel ki ukna hun ah khetvei zong makai dinmun kingah ngei hetlo mawk hi. Ih pilna, I siamna, I neih I lam kicing leh hawmtawh omlo hi mah ta leh bang hangin makai dinmun ngah zolo ihiam?\nHih a tunga dotna te nang mahmah in hoihtak na ngaihsun dih in. Gambup huam gamvai ah I kimawl dan ding, Zogam ah i mapan dan ding cihte ki ging ding, ki dop dingte aom leh tun kipan pah ni. Ki khelhuai thute aom leh tui bangin kikhel in mun khempeuh ah lut siam ni. Thu leh late kikum liailiai in makaite tungah ngaihsutna hoihte pia dih ni. Makaiten zong , mipi ong piak ngaihsut piaknate hoihtak ngaihsun in sepding ki puah ding aom leh khatvei kipuah kik dih ni. A neu a lian, a moi aham, ki zahtaak siam in i ma nawt khawm ta dih ni. Hih bangin kalsuan leng Zogam bek hilo in Kawlgam leh Leitung bup a makaih zo dingin Pasian ong telsa Zomite ihi hi.\nKawlgam gamvai et phat na, U Kyaw Win\nSaw Ba U Gyi leh Minam neute buaina, Mg. Sin Kye\nIh pawk den ding deih ing ( Mih Tuama Soeloh), Col. Khen Za Mung\nSaturday’ Son, U Nu\nPu Hang Khan Lian’ thugenna, ZIS\nLai gelhpa Khup Lian Thang in Zomi eLibrary / Laibusaal ading in phalna hong piak ahi hi.\ndate: Tue, Apr 19, 2016 at 1:23 AM\nsubject: Union of Burma leh Zomite\nItem Reviewed: Union of Burma leh Zomite. Gelh - Khup Lian Thang Description: Rating: 5 Reviewed By: Cinpu Zomi


url: =Misiangtho Cecilia | Radio Veritas Asia\nLa siamte ahuh Misiangtho Cecilia in kumzalom 2 hunin Rome ah suak hi. Khantawn pasal neilo dingin khentat in a kiciam hangin a nulepa te in Valerian a kici tangval khat tawh teeng sak tentan uh hi. Mopawi bawl hunsung mahin Cecilia in alungsim sungah Pasian phatna la sa in om hi.\nA khan sunguh ah atawlngak ciangun, Cecilia in Valerian lungsim ki khel sak aa, nupa bangin omkhop loh ding thukim uh hi. Valerian in tuisawpna asan khit ciangin mang khat mu hi. Tua amang muhna ah Vantungmi khatin Cecilia geiah dingin Lingpaak tawh akibawl paakkual khat, Cecilia ii lungtungah a khuksakna mu hi.\nCecilia in Valerian ii naupa Tiburtius zong kikhel sak zo hi. 192 kum, Commodus in Pawlpi abawlsiat ciangin Valerian leh Tiburtius te unau kimanin Pagua Triopius a cihna mun ah paipihin that uh hi. Amaute nih a kithat zawh a sawt lo-in Cecilia zong man uh aa, Thukhenmang khat ahi, Prefect Almachius mai-ah ama upna kiciam sak uh aa, tua khit ciangin angawng pan thum vei satin sidektakin koih uh hi.\nCecilia asih ciangin aluang pen St. Callistus hanah vui uh a, hun khat ciangin Trastevere a om, St. Cecilia biakinn ah tuah kik uh hi. 1599 kum ciangin Cecilia ii luanghawm kisia lo-in a ihmu bangin a om ki mu hi.


url: =US kumpi in Syria gamsung “Tomahawk Missile” thaupi tawh kap kipanta ~ ZD :: ZOMI DAILY\nposted on 7 April 2017 at 10:38 am Lomkholna: News, Sawltak, Syria, World\nSyria gamsung ah zatding akiphallo Chemical Weapons te kizang veve in, khuasungmi tampitak in sihlawh uhhi. Tuabang gamtatna te athuhkikna in United States in Thursday zanlam in Tomahawk Missile thaupi zangin Syrian Government kapta uh cih Fox leh NBC News pan kiza hi.\nPresident Donald Trump in Syria gamsungah Chemical Attack kibawlin Civilian tampi in sihlawh ahih manin, tuate Military Strike bawlding in thu kapia hi ci’n genkhia hi. Syria gamsung ah tualthahna, sisan naisan luanna te beisak tading hihang ci’n tangko khiata hi.\nMediterranean Sea tuipitung aom U.S. Warships tembaw 2 tungpanin Syria gamsung ah Tomahawk Missile thaupi 59 vei ki lawnkhinta hi ci’n NBC News te’n pulakkhia uhhi.\nU.S. Officials te’n agenkhiatna ah hih thaupi tetawh akikap pen mihing hilozaw in, Aircraft vanleng tuamtuam leh khuasung Infrastructure te akikap hizaw cihi. Vanleng taina Runway leh Gas Fuel Pumps tezong kikapkha cih kiza hi.\nSyrian State TV inzong Friday ni in agenkhiatna ah “American Aggression” te’n Syrian Military Base te’n ngimin Missiles thaupi honkhattawh keksa in hongkoih uh ci’n genkhia hi.\nTomahawk kici agamlapi kaptheihna Missile thaupi te 50 valbangin Syria, Homs khuapualam aom Shayrat Airbase pen ngimsa in koihkhin uh cihi.\nAbeisa Tuesday ni in Chemical Weapons kizatna hangin Syria gamsung ah khuasungmi, tualsungmi “Civilians” tampitak in sihlawh uhhi. Asi bekbek pen Fox News te genna ah mi 72 phakhin ci uh a, tualak ah numei naupang tampitak kihel cihi.\nPresident Donald Trump inzong Florida, Mar-a-Lago panin agenkhiatna ah Syria Assad Government in ahuhding aomlo numei naupang tampitak Chemical Weapons tawh bawlsia uhhi.\nPasian bawlsa a it huai naupangno te hihbangin bawlsiatding, thuaksakding hilo hi ci’n Donald Trump in genkhia hi.\nAlso read: Australia gamsung aom Airport te ah Security Check ki limbawl mahmahding ~ ZD\nBreaking News pan tuateng kizaphot a, athu akicing in akizakbeh ciangin Update kik zelzel ni. ZD Sawltak #zomidaily\nPrevious: Vondeih Kep Ding – 106 (Dimno’ Pa)\nNext: Colombia gamah mencim hangin mi 306 si, naupang 92 kihel ~ ZD


url: =Na thauval ding kidawm in :: ZOMI DAILY\nposted on 29 March 2015 at 1:54 am Lomkholna: Health, News, Sawltak\n“United Nations Food and Agricultural Organization” kankhiatna ah United States pen leitung ah mithauval (Obese) atampenpen gam hinawnlo hi ci’n Report uhhi. Leitung ah mithauval atampenpen gam ahihleh Mexico gam hita ci uhhi.\nMexico gamsung aom mihing Population ii 32.8% pen mithauval (Obese) in ki ciamteh hi. Kum 20 tungsiah te ii Body Mass Index (BMI) pen 30 val hamtangpha cimawk hi. Tua ahih manin United States sangin tamzawta uhhi. United States sungah mithauval in akiciamteh pen Population ii 31.8% ahihi.\nLeitung mithauval atampen athumna ahihleh Syria gam hi a, Population ii 31.6% pen athaulua Obese in ki ciamteh hi. Tuazom ah Venezuela leh Libya te hi uh a, hih gamnih pen 30.8% ahihi.\nZogam ah Zomi te athau kingkeng khawng kimuleh hoih kisa mahmah in, “na thau in, nahoih ciai” kicinong hihang. Gamdang ah mithau leh mithauval khawngpen hoih kisa masakhollo hi.\nMexico gambang ah mithauval atamna pen cidamna tawh akituakding ann leh tui nezolo uh ahih manin, cidamlo (Malnourished) in apumthau kingkung gawp uhhi kicihsan lel hi. Mithau tepen acidam penpente himasa hetlo ahih manin, thauluatkhawng nuamluatding himasa khollo hi.\nMexico’s National Nutrition Institute pan Physician khat ahi Abelardo Avila in agenkhiatna ah “Mithauval ihcihte pen acidam khollo Malnourished te hizaw hi a, mizawng te sungah Malnourished kitam ahih manin, mithauval tammahmah hi” ci’n genkhia hi.\nMexico gamsung ah kumkhat in zunkhum (Diabetes) tawh asi pen mi 70,000 pha cimawk a, kum 6 sung migilo Gangster te thahlup sangin, zunkhum in kumkhatsung athahlup tamzaw ci uhhi.\nUnited Nations in leitungbup Level tawh a et uhciang in leitungbup aom mikhempeuh Total Population ii 12% pen mithauval (Obese) hi cimawk uhhi.\nAlangkhat lamah enkikleng leitung ah mithauval atawm penpenna gam ahihleh Japan gam hi a, Japan Population ii 4.5 bekbek mithauval in ki ciamteh hi.\nTua hi in thauluat khawngpen ahoih himasalo a, nathauluat leh naci adamlohna khat aomkhawng hikhathei dinghi. Thauluatpen kipaakding hilo a, kidopding hizaw hi. ZD Sawltak 2013-07-10\nSource: United Nations Food and Agricultural Organization’s 2013 State of Food and Agriculture Report\nPrevious: Zunkhum adingin a hoih khai gah te\nNext: Zomi te vaisah sak mahmah Zu\nMyanmar, Yangon khuasung aom Sule Square ah amasapen Starbucks Coffee sai kihongding\nChristian Hymn te’ tangthu: Nang’ Deih Bang, Topa!\nKhangno, IT le Crazy ~ Nang Kim Mang


url: =US gamsung Virginia State ah thua kikapna piang, mi 2 si :: ZOMI DAILY\nposted on 1 April 2016 at 11:01 am Lomkholna: News, Sawltak, USA, World\nUS gamsung Virginia State ah thau kikapna omzel a, mi 2 in sihlawh in adang mi 2 liam cih Fox News pan kiza hi. Hih thau tawh kikapna pen Virginia State ii khuapi ahi Richmond City sung aom Greyhound Bus Terminal khatpan hi a, Thursday ni thupiang ahihi.\nVirginia State Police Superintendent Col. Steven Flaherty ii genkhiatna ah thautawh akikaplum ahi kum 37 apha Chad Dermyer pen State Trooper khat hi a, dailenbuk sungah kikaplum cihi.\nBus Station gei tengah Trooper Training mi tampi in aneih laitak, Chad Dermyer pen teeltuam in aki kaplum cihi. Thautawh akappa pen a innkuan pihte aki theihcian mateng amin kua cih ki pulak khianai loding cihzong kiza hi.\nVirginia Commonwealth University Medical Center te’nzong hih kikapna pan aliam te kokiang ah hongki puak hi ci’n genkhia uhhi.\nAgei aom te genkhiatna ah hih thau kikapna apian ciangin palik mawtaw hongtaipah zangzang a, thau tawikawmsa in palik te ki gualpheipah uh cihi. Tuapan in thau tawipa zong akikaplum hihtuak hi.\nAveng ah aomte genna ah thau kikap pen 10 vei valbang thauging kiza a, mi kuziahziah in ki patauman mahmah cihi. Khualzinding Bus ngak in adang mi 200 valbang agei ah om himah taleh tuate bangmah kikap khalo cihzong kiza hi. ZD Sawltak #zomidaily\nPrevious: US gamsung khualzinna pawlkhat – 90\nNext: Zomi te leh Kawlgam kumpi thak ~ Kuppihna\nThupha Ngah Minam ~ Cin N. Lian\nMi Tawh Kikholh Ciang ~ Hau Za Cin


url: =Ni Suahna leh Nitumna kigamlatna thu (the east-west continum/nuum) :: ZOMI DAILY\nposted on 29 December 2017 at 10:16 am Lomkholna: Biakna, Dimlunzam, News\nZingsang phalvak hun hi ta. Ka siapa tawh ka nih un, sehtak gamgi pan in ni ong suah ding ka gal et uh hi. ” Kedem” siapa in ong ci hiat hi. Hebrew ten ni suahna lam(east) a cihna uh hi in, a haksa pen lam maingat a kalsuan na hi”. ” Bang hang maw Sia?”\n“Jerusalem biakinnpi a ki lamlai in hih nisuahna,”Kedem om zia tawh ki zui in ki lam hi gige hi ven. Biakpiakna tau( the altar of sacrifice) pen nisuahna lam ah zong a nawl thei pen ding a ki koih hi. Siangtho pen mun ciangin, nitumna (westermost end)lam nawl penpen ah ki lam hi. Tua gel ki kal ah vandang te ki koih ding in ki gel hi. Biakinn sunga vai ki hawm leh na ki koih khempeuh pen nisuah na leh nitumna (east-west continum) hi.\nKum khat khat vei mawh thoihna Yom Kippur a ki bawl ciangin, Isarael mipi te mawhna pen a ki lakkhiat sak ciangin, hih nisuahna-nitumna continum hi. Siampi lian penpa in, nisuahna ah sagoh biakpiakna a bawl khit teh tua gan sisan pen nitumna lam a om siangtho pen mun ah paipih in, thuciamsingkuang tungah theh hi. Amah pen ni suah na pan ni tum na a ki lehleh hi a,tuani hun ong bei ding ciangin, mipi te mawhna pen amau te tungah omnawn lo cih limlakna(symbolically)pen nitumna pan nisuahna ah ong kilakhia hi. (west to east)\n“Banghangin nisuahna leh nitumna pen sak leh khang( North-South continum) sangin thupi zaw ahi tam?\n“Hih a thupitna ahang pen, leitung pen a bem hi in, a ma Winyo(Kawlkam)(axis, mangkam)tung ah nisuah na pan ni tumna(east-west continum) ah ki pei hi. Tua ahih man in, leitungin, North pole leh South pole cih bek om in, east pole leh west pole om lo hi.”\n“Telhak lua ei Sia aw.”\n“Tua ahih leh dot na khat ong nei ning, North pole leh South Pole a ki gamlat na na thei hiam. Ciangtan nei (limitted)hi lo hia mate. Sak lam/Noth Pole pen tua mun atun teh abei ta hi ven. Khanglam zong tua bang mah ai ve, tua mun tung le teh atawpna hi ta. A zenzenin, biakinn pi pen alam un, sak lam leh khanglam in lam ding hi le hangh, mite leh amawh na uh ki maisakna a ki gamlatna pen tai tul khawngbek ki gamla lel ding ai ve maw.\nTun tua ahih leh ni suahna leh nitumna bangtan ki gamla ding a? Nisuahna leh nitum na indong/pole nei lo ahih man in, ki gamla mahmah , bangtan gamla cih ki teh thei lo hi. Atawntung atawntungin ki gamla hi. dena i gen Hebrew te kammal nisuahna lam i cih Kedem pen adeihna in atawntung, abeitheilo(forever)cihna zong hi.\n“Tua hi leh hia hun lai in leitung pen bem(sphere) hi cih kuaman theilo ci leng.”\n“Kua man theilo, Pasian in thei” Tua ahih man in, Hih te khempeuh i gumpa Messiah in i mawh ong thoih sakna thu’ a liim vive hi. Pasian in na mawhna te tawh bangzah in ong ki gamla sak zen ahiam cihna, khantawn, tawntung, a ki teh thei lo tan ki gamla sak ahih man in mu zo nawn kei ni teh.Hih bangin ki gelh,” Ni suahna leh nitumna akigam lat mah bangin, amah in na mawhna te ong lakkhiat sak hi’ aci ve leh.”\nthe Mission: Tuni in, hunla in la hih thu lungngai dih in, hun la in la Pasian ong itna in nang leh na mawhna te ni suahna leh nitum na aki gamlat bangin ong lakkhiat sak ahih na lungngai dih in.\nLeviticus 16:14; Psalm 103:10-12\nCahn Day 13.\nPrevious: China Hotel sungah nasemte kihhuai takin agamtatna Video kizaihsim\nNext: Zuauphuah siam nungaknu


url: =ZO CULTURAL-cum-LITERATURE SOCIETY INDIA: Zolai Hong Kipatna\nZolai Hong Kipatna\nPosted by Carey Suante in Vaphual.net\nKum 1886-in Mikang gamah awsuah tawh kituaka laimal gawm ding vaihawm pawl International Phonetics Association kici kiphuan a, Dr. Sweet, Reader in Phonetics, Oxford, in Honorary President sem a, Mr. Daniel Jones in Secretary len hi.\n1894 kumin ei nisuahna gam mite lai, pau, ngeina leh tangthu a lunghimawh, a ukteng in Geneva khuapi-ah kikhopna nei-in Congress of Orientalists kici hi. Tua kikhoppina panin nisuahna gam mite pau tawh lai gelhna dingin Mikanglai (Roman script) zat ding phasa uh hi. Tua tawh kisai in Mr. Grant Brown, I.C.S. in hi bangin ci hi: Mikang lai zang ding “kam khat” pen “laimal gawm khat” hisak ding, mipil gamteah zong a kizang thei dingin bawl ding, gam khat peupeuhah kam khat peuhpeuh gelh theih pahpah na’ngin bawl ding, a thei photte in kam khat ol tak manlang taka a sim theih ding uh a bawl ding, lai khetna tawh a kikhet teh sum tawm bei thei thei dinga bawl ding, kampau tawh kisai pilna nei mite in pha a sak uh – Mikanggamteah zong a kizang thei lai leh a phatuam ding, tua teh haksatna khat peuh a om ciang a thu dot ding kampau pilna nei mi pawlkhat committee kibawl leh hoih ding hi ci hi.\nImperial Gazetteer (1900) kici laibupi a gelhpa Sir William Hunter in laimal gawm dan khat nei a, tua pen “Hunter System” kici pahin tu dongin Aizawl gam, Lamka gam, Tedim gam, Falam gam, Haka gam leh Zomite in a bulphuh laiat dan, laigelh zia hong kipatna khat ahi hi. Banghang hiam cih leh, Zogama hong pai masa i sangmangte, i biakna mangte pen Mikang mite hi a, amaute pen i kampau uh lai tawh hong bulhsak masate ahi uh hi.\n1912 kumin Royal Asiatic Society kici Mikang gam mahah kiphuan a, Mikang kumpipa mah patron hi pah a, 1904 kuma Linguistic Survey of India kici laibu gelhpa Dr. A. Grierson zong makaipi khatin pang hi. Hih Society in a khet thukizakna July 1912, laimai 647-663 sungah Zopau gelhna dingin Kawllai sangin Mikanglai zat ding kilawm zaw hi cih thu tuang hi.\nChin Hills tawh kisaiin hi hun lai pawl mahin Zolai hong kipan hi. 1898 kumin missionary masapen Rev. Carsonte nupa Haka hong tun hangun lai lam bangmah pan pah thei nai lo uh hi. Carson sih ciangin Rev. Cope 1908 kumin Haka hong tunga, 1910 kumin Tedim ah kikhin hi. Cope in Zogam hong tun a kipanin Zolai gelh zia ding a sin pah hi. Tua hun laiin Chin Hills sung kampau khat peuhpeuh lai kibawl nai lo, lai kikhen nai lo hi. Zomite in kam khat bek zang loin kampau nam tampi tak zang uh hi cih zong kumpi uliante leh makaite (biakna) in thei uh hi. Tua paute khempeuh tawh lai kikhen thei lo a, a zang ding mi zong tawm hi. Tham loin gam khata teng minam khat mah ahih ciangun kampau tampi tawh lai bawl ding pen kumpi a dingin supna hi ding a, Zomite a ding mahin zong lai lam thahat lohna suak ding hi cih mu khin uh hi.\nTua hun laitak mahin bang pau tawh Lai Siangtho tei lehang hoih ding hiam ci-in LS thuvanpipa Rev. W. Sherratt pen Rangoon panin December 1911 in Chin Hills ah va zin hi. A zinna pan a muhna thu London LS saipite zumah a puaknaah Chin Hills a Sub-Division thum, Tedim, Falam leh Haka sung panin Tedim gam a gol pen, a zai pen hi. Zogam sung kumpi uliante leh tua gam sung thu a tel zaw mite ngaihsutna panin kampau tawh kisaiin Tedim gam thupi pen hi: tangkam (lingua Franca) ding vai zong hi gam panin piang dingin ki-ummawh hi ci-in puak hi. Tua mah bangin J.H. Cope in 1913 kumin Matthai bu teikhia hi. Tua pen khat vei puah pha kik laiin March 16, 1914 ciangin a bu in kikhen a, a pau kizatna leh a kiteina khua pansanin Tedim pau (Tedim dialect) cih a tungah kituangsak hi. Tua pen LS saite ciaptehna panin 1915-a kikhen ci-in a mailamah tuangsak uh a, Chin Hills ah LS kikhen masa pen ahi hi.\nMikang kumpite leh Khristian biakna makaite in Chin Hills a tun ciangun Kawllai sang tawmkhat tawh lai pantah uh hi. Ahi zongin a tunga kigen sa bangin Kawllai sangin Mikanglai leh Zolai tawh kipantah masa leh hoih zaw ding hi ci-a Falam khua ah Educational Conference Thukimna 1920-21 pawl in om ngei hi. Tua mah bangin Maymyo ah 1923 October ni 23 niin Chin Education Conference om kik a, tua panin Zopau Zolai tawh sang lai simbu bawl ding thukim kik uh hi. Tua tawh kitonin Rev. Cope pen kumpite in Honorary Inspector of Schools za pia uh a, ama bawlsa laibute 1925 pawlin Chin Hills sangteah hong kizat ciangin tu-a “Zolai” i cihcih uh Mikanglai tawh a kinei Zopau laibute hong piang hi.\nSource: Leivui Panin – Autobiography by Rev Khup Za Go\nPosted by Author/Writer : Linguist list: http://www.sfs.uni-tuebingen.de/linguist/people/personal/get-personal-page1T.html at 5:29 AM\nLabels: Zolai(Tedim Chin) origin


url: =Luka 8 (TDM)\nTedim BibleLuka 8< = >\nNumei Pawlkhat in Jesuh Zui\n1 Tuazawh tawlkhat khit ciangin khuapite le khuaneute-ah a ban banin Jesuh pai a, Pasian’ Ukna hangin Lungdamna Thu hilhin a vak kawikawi hi. Tua a vak kawikawina-ah nungzui sawm le nihte, 2 le a sungpan dawi a hawl khiatsakte le natna tuamtuam pan a damsak numei pawlkhat in zong a zui uh hi. Tua numeite: A sung panin dawi sagih a kihawlkhiatna Mary (Magdala khuami Mary a kici nu), 3 Herod’ khutnuai-a ulian Khuza’ zi Joanna, Susanna le numei dang tampite hi uh a, amau’ neihsa tawh Jesuh le a nungzuite a huh uh hi.Ref 8:2-3 Mat 27:55-56; Mrk 15:40-41; Luk 23:49\nKhaici Vawhpa Thugentehna\n4 Khua khat khit khua khat panin Jesuh kiangah a hong pai mi hong kibehlaplap a, mi tampi tak hong om ciangin Jesuh in thugentehna khat gen a, 5 “Khaici vawhpa khaici vawh dingin a kuan khia hi. Khaici a vawh ciangin pawlkhatte lampidung tu a, khe tawh kisik gawpin vasate in a ne hi. 6 Pawlkhatte, suang kitawphahna leilak tu a, a po tei hangin leisung a nom tam lo ahih manin a vulkik pah hi. 7 Pawlkhatte, lingbulsum omna leilak tu a, lingte a khan ciangin a deplum hi. 8 Pawlkhatte, leihoihna lak tu-in khang a, a zah zakhat ciang dong a piang hi,” a ci hi.\nTua ciangin Jesuh nakpitakin kiko a, “Zak nading bil a neite in hih thu za ta un,” ci-in a thugen a khum hi.\n9 Hih thugentehna bang a cihnopna ahi hiam, ci-in a nungzuite in a dot ciangin 10 Jesuh in, “Pasian’ Ukna thu tawh kisai thusim, note tungah hong kigen hi. Ahi zongin midangte in, enen napi-un a muh loh nading zaza napi-un a tel loh nadingun amaute tungah thugentehna tawh thu kigen hi,” a ci hi.Ref 8:10 Isa 6:9-10\n11 Tua ciangin Jesuh in, “Thugentehna a khiatna pen hih bang ahi hi: Khaici pen Pasian’ thu hi. 12 Lamdungah khaici a tukna munte pen Pasian’ thu a zate a cihnopna ahi hi. Tuate in Pasian’ thu a zak hangun a thu um loin, hotkhiatna a ngah loh nadingun Dawimangpa hong pai-in a lakkhiatsak hi. 13 Suang kitawphah leilak a tukna munte pen Pasian’ thu a zak ciangin lungdam takin a sangte a cihna ahi hi. Ahi zongin amaute sungah thuktum lo ahih manin tawlkhat sung bek um uh a, ze-etna hun a tun ciangin a puk uh hi. 14 Lingbulsum omna a tukna munte pen Pasian’ thu za napi-in a nuntakna sung uhah leitung lunghihmawhna, hauhna le nopsaknate in dep gawp ahih manin bangmah a suak khia zo lote a cihnopna ahi hi. 15 Leihoih a tukna munte pen Pasian’ thu a zak ciangin lungsimtak tawh a thu mangin kip tawntung uh ahih manin amau adingin man a neite a cihnopna ahi hi,” a ci hi.\nLawh A Kikhuh Meivak\n16 Tua ciangin Jesuh in, “Mei a vak khit ciangin lawh a khuh ahi a, lupna nuai-ah a koih ahi zongin kuamah om lo hi. Innsungah a lut uh ciangin mite in khua a muh theih nadingin meivak koihna kho sangah koih bek uh hi.Ref 8:16 Mat 5:15; Luk 11:33 17 Bang hang hiam cih leh, thusimin a kikoih peuhmah, khatvei teitei thulang a suak lo ding, a kiselcip peuhmah, khatvei teitei a kipholak lo ding, bangmah om lo hi.Ref 8:17 Mat 10:26; Luk 12:2\n18 Tua ahih ciangin thu na ngaih uh ciangin limtakin kingaihsun un. Bang hang hiam cih leh a neisa mipa tungah Pasian in piathuah dinga, a nei lo mipa tung panin themkhat nei-a a kingaihsut nangawn lakkhiatsak ding hi,” a ci hi.Ref 8:18 Mat 25:29; Luk 19:26\nJesuh’ Nu le A Naute\n19 Tua laitakin Jesuh’ nu le a naute hong pai uh a, ahi zongin mihon kinehlua uh ahih manin ama kiangah pai thei lo uh hi. 20 Tua ahih manin mi khat in Jesuh kiangah, “Na nu le na naute in nang hong mu nuam uh a, innpua-ah om uh hi,” a ci hi. 21 Tua ciangin Jesuh in a dawnna-in mihon khempeuh tungah, “Pasian’ thu za a, a zuite khempeuh pen ka nu le ka sanggamte ahi hi,” a ci hi.\nJesuh in Huihpi Daisak\n22 Nikhat, Jesuh a nungzuite tawh gunkuang tungah tuang a, amaute kiangah, “Tuili galkhat ah pai ni,” ci-in a pai uh hi. 23 Tua bangin a pai laitakun Jesuh a ihmu hi. Tui tungah nakpitakin huihpi hong nungin gunkuang sungah tui dim dingin hong kipan a, lauhuai mahmah hi. 24 Nungzuite in Jesuh hong naihin phong uh a, “Topa aw, Topa aw, kote ka si dektak uh hi,” a ci uh hi. Jesuh zong tho-in huihpi le tui kilok a daih nadingin thu pia a, a thupiak bangin hong dai dide pah hi. 25 Tua ciangin Jesuh in a nungzuite kiangah, “Na upna uh koi-ah om khinta ahi hiam?” a ci hi. Ahi zongin amaute lau-in lamdangsa uh a, khatlekhat in, “Hih pa kua ahi hiam? Thu a piak ciangin huihpi le tuihualte nangawn in a thu mang uh hi,” a kici uh hi.\nGadara khuami Dawivei pa Kidamsak\n26 Tua ciangin Galilee Tuili galkhat, Gadara gam a tung uh hi. 27 Gunkuang tung panin leilakah Jesuh hong paisuk laitakin tua khua sunga om dawivei mi khat in a na dawn hi. Tua dawivei pa pen sauveipi sung puan silhloin omkhin a, inn-ah zong om loin han lak khawngah om tawntung hi. 28 Jesuh a muh ciangin nakpitakin awngin a mai-ah khukdin a, “A Lian Pasian’ Tapa Jesuh aw, kei bang hong nuammawh na hi hiam? Kei, gim nong piak loh nadingin kong thum hi,” ci-in nakpitakin a kiko hi. 29 Hih bangin a cihna pen, ama sung panin dawi a pai khiat nadingin Jesuh in thu a piakna hang ahi hi. Dawi in tua mipa tamveipi tak man a, a khut le a khete sikkhau tawh khihin a kikepcip hangin a sikkhaute peksat a, dawi in gamlakah a pai khiatpih hi.\n30 Jesuh in ama kiangah, “Na min bang ahi hiam?” ci-in a dot ciangin, ama sungah dawi tampi lut ahih manin, “A Honpi,” ci-in a dawng hi. 31 Leihawm thukpi sungah amaute a khiat loh nadingin Jesuh kiangah a thum uh hi. 32 Tua laitakin tua kiim mual pang to-ah vok honpi khat gamta-in a om hi. Tua vokte sungah a lut theih nadingun dawite in Jesuh kiangah thum uh a, Jesuh in zong amau’ ngetna bangin a pia hi. 33 Tua ahih manin dawite zong mipa sung panin pai khia-in vokte sungah lut uh a, vokte zong tui gei keen tung khawngah tuaksuk gawpin a vekpi-in tui a kia hi.\n34 Vokcingte in hih thupiang a muh uh ciangin amaute tai-in khua sung le gam sung tengah a zasak uh hi. 35 Hih thupiang a en dingin mite hong pai uh a, Jesuh kiang a tun uh ciangin dawi a pai khiatna mipa Jesuh kiangah omin, puan silhin, a pilkikna thu a muh uh ciangin a vekpi-un lamdangsa-in a lau uh hi. 36 Tua thupiang a mu masa mite in dawivei pa a damnazia thute, amaute tungah a na gen uh hi. 37 Tua ciangin Gadara gam kiima om khempeuh lau mahmah uh ahih manin Jesuh a pai khiat nadingin a sawl uh hi. Jesuh zong gunkuang tungah tuangin a ciah hi. 38 Dawi a pai khiatna mipa in Jesuh kiangah, “Kei zong hong zuisak in,” ci-in a thum hi; ahi zongin Jesuh in, 39 “Na inn-ah ciah inla, Pasian in nang adingin bangzah takin na hong sepsak hiam, cihna thu va gen in,” ci-in a sawl khia hi. A mipa zong ciah a, ama adingin Jesuh’ sepsakna thu khempeuh, khua sung tengah a gengen hi.\nJairas’ Tanu le Jesuh’ Puan A Lawng Numei\n(Mat 9:18-26; Mrk 5:21-43)\n40 Tuili galkhat ah Jesuh hong ciahkik ciangin, ama hong ciahkik ding ngakin om niloh uh ahih manin mite na nuam mahmah uh hi. 41 Tua laitakin kikhopna inn ukpi Jairas a kici mi khat hong pai-in Jesuh’ khe phungah hong khukdin a, ama inn-ah a pai nadingin a thum hi. 42 Bang hang hiam cih leh kum sawm le kum nih a pha tanu khat a neihsun pen a ci na-in a si dektak hi.\nJesuh zong tua inn zuan dingin a pai laitakin mihonpite in zui-in a nehcip uh hi. 43 Tua laitakin kum sawm le kum nih tawntung siluang natna vei-in, a neih khempeuh siavuante cialna-in a zat hangin kuamah in a damsak zawh loh numei khat, 44 mihonte lak Jesuh nungah hong pai-in Jesuh’ puanmongteep lawngsim a, thakhatin a siluang a kangpah hi. 45 Tua ciangin Jesuh in, “Kua in hong lawng na hi uh hiam?” a ci hi. Kuamah in, “Hong lawng ing,” a cih loh ciangin Peter in, “Topa aw, mi khempeuh in nang hong umcihin hong nehcip uh hi,” a ci hi. 46 Ahi zongin Jesuh in, “Ka sung panin vangliatna a pai khiat lamtak phawk ka hih manin mi khat in hong lawng hi,” a ci hi. 47 Numei in amah a kiphawkna thu a theih ciangin a liingsa-in hong pai-in Jesuh mai-ah hong bok a, Jesuh a lawnna thu le amah a dampahna thuteng, tua lai-a om mi khempeuh’ zakin Jesuh kiangah a pulak hi. 48 Tua ciangin Jesuh in numei kiangah, “Ka tanu aw, na upna in nang hong damsak zo hi; lungnuam takin na ciah in,” a ci hi.\n49 Tua bangin thu a gen laitakin kikhopna inn ukpa’ inn panin kamtai khat hong tung a, “Na tanu si khinzo ta hi. Siapa gimsak nawn kei in,” a hong ci hi. 50 Ahi zongin Jesuh in hih thu a zak ciangin, kikhopna inn ukpa kiangah, “Lunghimawh kei in; upna nei peuh lecin na tanu a hingkik ding hi,” a ci hi. 51 Tua inn-ah Jesuh a tun ciangin Peter, Johan le James le numeino’ nu le pa sim loh kuamah dang, inn sungah zuisak lo hi. 52 Tua lai-a om mi khempeuh, tua numeino’ sihna hangin kapin, thumin na om uh hi. Ahi zongin Jesuh in, “Kap nawn kei un, amah a si hi lo hi; a ihmu bek ahi hi,” a ci hi. 53 Amah a sih khitna thei uh ahih manin Jesuh a nuihsan lel uh hi. 54 Ahi zongin Jesuh in numeino a khutin lenin, “Numeino aw, tho in,” a ci hi. 55 Numeino zong hingkik a, thakhatin a thopah hi. Tua ciangin numeino’ nek ding an pia un, ci-in Jesuh in a sawl hi. 56 Numeino’ nu le pa in lamdangsa mahmah uh a, ahi zongin hih thupiangte kuama kiangah a gen loh nadingun Jesuh in a kham hi.


url: =UK gamsung ah kum 20 val ha anawtngei vetlo pasal khat om cizen :: ZOMI DAILY\nposted on 19 July 2017 at 11:40 pm Lomkholna: Britain, Health, News, Sawltak, World\nUK gamsung ah kum 20 valbang ha anawt ngeilo pasal khat om cizen hi. Zogam nangawn ah tuhunciang hanawtlo tamnawn samloding a, gamkhangto mahmahkhat ahi United Kingdom gamsung ah kum 20 val hanawtvetlo mihing khat om cihpen thulamdangpi ahihi.\nTuapa minpen Jay kici a, anasep pen khuasung ninphiat, lampi hahsiang cihbang ahihi. Anu apa te’n asuahcil, aneulai akipan kamsung bangci kepding cih Oral Hygiene hilhngeilo ahih manin, atheihcil akipan ha nawt ngeilo, kamsung ha kikal Dental Floss tawh siansuah ngeilo cihi.\nUK gamsung ah hihbang mihing aompen lamdang kisa mahmah in, British Reality Show ahzong “Embarrassing Bodies” ci’n ki suaksak hi.\nKa theihcil akipan tampi anek huailo an pawlkhat leh tampi dawnding in ahoihlo Gas tampi akihel Fizzy Drinks tampi kadawnkha hi. Tuaban ah ka kamsung pen hoihtak siansuahding cih hongki hilhlo ahih manin, ha kanawt ngeikei hi ci’n Jay in pulakkhia hi.\nAkamsung donlolua mahmah ahih manin, aha teng abulpan muatgawp hi. Aha tampitak henggawp a, amel asa mahmahzong lauhuai, kihhuai mahmah hi. Aneutung in alunggulh asunmang “Dreams” ahi Sports ah naseptheih nading leh Physiotherapy (physical therapy) cihbang nasepte tawhzong ki gamla semsem hi.\nAhi zongin Dr. James Russell tawh aki muhkhak ciangin anuntakzia hongkilaih in, amelpuak zong hongkilaih hi. Kikhel nopna lungsim taktak hongneih ciangin, mipiangthak khat hongsuak hi.\nDr. James Russell inzong aha abawlsakma in kamciam pawlkhat neisak masa in, Fizzy Drinks peuhmah dawnnawn loding, akhum khiamding, nisim hanawt kipanding, ha kikal zong Floss tawh siansuahding cihteng kamciam ngenmasa hi.\nVideo: Patient Hasn’t Brushed Teeth In 20 Years | Embarrassing Bodies\nAha teng asiatgawp, amuatgawp hangin abul leh aguh hoihlai bilbel ahih manin, Dr. James Russell inzong ha tang 11 bawhkhiatsak in, hatuh suansakkik hi.\nAha asuansak khitciang in amukmul tengzong metkhia in, hongki siansuahkhit ciangin amel asa hongkikhel mahmahliang hi. Jay pen amahleh amahzong kimuanna Self-confidence hongneita in, mimai ahzong nuikhia ngamta hi.\nRelated: Manchester tuahsiatna hangin Muslim pasal khatleh Jewish nupi khatin thu ngenkhawm\nAneutung akipan alunggulh, asepnop nasep hoihzaw tezong septheihding lamet hongtamzawta hi. Hanawt thadah te’n hihpa Video na en zelzel un. Hanawt thadahpian in na upte hihthu na Share sawn in 🙂 Sawltak #zomidaily\nPrevious: Cidamna: Cikhum in zunkhum piangsak hiam?\nNext: Bali Airport sungah Australia gammi khat amahleh amah ki thahlupsawm


url: =Malaysia gamsung thuthang (14 August 2016) :: ZOMI DAILY\nposted on 14 August 2016 at 8:45 pm Lomkholna: Malaysia, News, Sawltak, World\nShah Alam ah mawtaw 5 meikang\nMalaysia gamsung Shah Alam, Jalan Utarid D U5/D ah tuzing mawtaw 5 meikang cih theStar pan kiza hi. Selangor Fire and Rescue Department pan Spokesman khat ii genkhiatna ah hih mei akatciang in tuzing 14 August (Sunday) ni zingsang 4am hunpawl in hongkizasak a, kidelhpah cihi.\nMei akang mawtaw pen 5 tak hi a, Proton Wira, Proton Waja, Proton Perdana, Proton Juara, Nissan Cefiro cih mawtaw namtuamtuam ahihi. Meikatna ahang ki telcian nailophot hi.\nCiamnuih zong ahoihbek ciangkhat\nMalaysia gamsung Kota Kinabalu khuapan in Kuala Lumpur ah Training Course khat kahding in apaisawm Malaysian galkap khat in kavansung ah Bomb om ahimaw ci’n Checking akibawl laitak a ciamnuih leh zankhat kikemcip cihi.\nTuapa pen kum 32 phakhin a, Friday ni in Malaysia Airlines tawh khualzin khiading, vanlengtual ah zan 10:45pm pawlin Airport Checking akibawl laitak vanlengtual nasem te kiangah a ciamnuih ngiatin agenkhiat cihi.\nMalaysia Airlines Staff te’n na thupilak uh a, Report abawlkhit ciangin Airport Police te’n namanpah uh a, zankhat thong akiatlawh ahihi. Police te’n hoihtak asitciankhit uhciang in azingciang khahkhiakik uh cih kiza hi.\nMalaysia gamsung Operasi lut kiza kawikawi\nZanni zankimkhit 12 khitdeuh hunpawl in Malaysia gamsung, Setapak veng ah Operasi lutkawikawi cihthu kiza hi. UN Card neihleh neihloh kisailo in, amuh bangbang un manphot uh a, akhuanung ahbel UN Card tawite khahkiksam uhhi. Hih Setapak vengsung ah Kachin te tampi om uh a, amakai khat ii genna ah ami te uh mi 50 bang kimanding ci’n genkhia hi.\nBukit Bintang sungahzong zanhal in Operasi lutkhin a, Puchong lamahzong Operasi lut cih kiza kawikawi hi. Omna peuhmah pilvang in kidop mahmahding thupi dinghi.\nZingciang 15 August (Monday) UN zum kikhak\nNungkalsung UNHCR panin hongki taangkosa mahbang in zingciang 15 August (Monday) ni UN zumpi kikhaklai dinghi. Tuesday 16 August ni akipan zumpi kihongkik panding hi.\nRelated news: Malaysia Bukit Bintang ah Operasi lut, mi 42 kiman\nPrevious: Nu Piang Ngaih Don tawh mei kizom, Zomite’ theihding thu pawlkhat\nNext: Nu Piang Ngaih Don khakna kammal ~ Zomi Quavadis


url: =Gam ki-ukzia leh Zomite’ mailam ~ Thangboi :: ZOMI DAILY\nposted on 2 May 2017 at 9:41 am Lomkholna: Article, Politics, Thangboi\nTuni (01 May 2017) Zangkong a kibawl Tedim Association, Yangon te i kum 11 cin Annual Meeting tawh kop a kibawl Zomi Seminar – 11 ah “Gam Ki-ukzia leh Zomite’ Mailam” cih thulu tawh ka thusun atomtheipen a kagelh asimnuam na om khak uh leh ci’n attachment tawh hong khak ing ei. Thusun khuan hongpia makaite’ tungah lungdam mahmah ing. Thangboi\n1. Gam Ki-ukzia\nGam ki-ukzia cih pen atangzai pi hi. Ahi zongin Tedim Association i seminar ahih man in Kawlgam Ki-ukzia mah ih lungngaih kul ding hi.\nZomite kawlgam tawh ih ki belpawl zawh kum 70 bang phata a, hih kum 70 sung ah atamzaw kawlte mi nih leh thum khawng in adeih bang un hong pingpavei uh hilel hi. Amin in gen leng U Ne Win, U Saw Mg leh U Than Shwe te hi. Hih teng thum in 1962 kum pan in 2010 kum dong kum 48 sung hong uk uh hi. U Than Shwe in 1993 kum pan 2007 kum dong kum 14 sung kawlgam ki-ukzia ding thukhun alungkimdong adeih bang in asuaih khit ciang in 2008 kum in kipsakna bawl a, 2010 kum ciang in amah tawlnga ta hi. Ami atawlngak hang in tuni dong kawlgam ama’ gelsa dan a apaipai lai hi a, mailam saupi pailai khading hi. Hih U Than Shwe’ bawl gam thukhun pen 2008 thukhun zong kici hi.\n(a) Tulaitak Kawlgam ki-ukzia\nTulaitak in kawlgam pen 2008 thukhun zui a ki-uk ahi hi. Township khat ciang in Pyithuh Hluttaw ah mi 1 ta tangmi (MP) kingah a, kawlgam bup ah 330 pha hi. State/Region khat teh Ahmyothar Hluttaw tangmi 12 ta satan akikim in kingah a, Kawlgam bup ah 168 pha hi. Tua gel kigawmpen Pyihtaungsu Hluttaw kici a, tangmi vekpi gawm 498 pha hi. Tua 498 i 25% ai pen kawl galkapte’ tang mi hi a, avek un 166 pha uh hi. Tua ahih man in mipi’ tangmi 498 leh kawl galkap te’ tangmi 166 gawm leng 664 pha ahih man in Pyihtaungsu Hluttaw ah tangmi 664 om hi. State tangmi pen township khat in 2 ta ngah hi. Chin state ah township 9 bek om ahih man in Ahmyothar Hluttaw tangmi satan 12 ih ngahte township khat ah khat ta akihawm ciang in 3 val lai hi. Tua aval 3 pen Paletwa, Hakha leh Tedim te khat ta kipiakbeh ahih man in Tedim in MP 5 anei ahi hi. (Pyithuh Hluttaw 1, Ahmyothar hluttaw 2, state 2 vekpi gawm 5).\n(b) Kawlgam Kumpi Kitelzia\nKumpi ding pen Pyithuh Hluttaw in 1, Ahmyothar Hlutta in 1, kawl galkap te’n 1 ta atel khit uh ciang un tua teng thum Pyihtaungsu Hluttaw ah puak uh a, Pyihtaungsu Hluttaw ah vote khai uh hi. Vote tam nga h penpen Kumpi suakpah a, atamngahpen nihna Vice President I, atawmngahpen Vice President II suak hi.\nKumpi angah penpen in kawlgambup kumpi leh state tuamtuam a vuanzimang (Chief minister) dingte ama’ deih dandan in gualh khuan nei hi. Gambup vuanzi (union minister) teng zong adeih bangbang in gualh theihna ngah a, ahih hang gambup vuanzi ding mi 3 bel lawnkhuan ngahlo hi. Tua mi 3 te pen kawl galkap mangpa’ gualh ding ahi hi. Tua galkapmangpa’ gualh ding gamzup vuanzi 3 te pen Gamgi vuanzi, home minister, leh defense minister tua teng ahi hi. Mi 3 bek ahih hang in gam ki-ukna ah athupi pen mun teng hih 3 teng in alen gige uh ahi hi.\n(c) 2008 thukhun deihlohna\n2008 thukhun adeihhuai lohna tam mahmah hi. Adiak in kawl galkap te’n mipi tangmi i 25% angah mikmek uh pen kilawmlo deuh sam hi. Tua tawh lungkim zolo in 2008 thukhun kheknop leh khelnop a om zenzen leh amau’ thukimna omlo in akilaih theilo ding a agakcip sawnsawn uh pen suksia mahmah hi.\n2. Zomite’ Mailam\nTuni tuhun a ih tuahkhak thute pen abeisa hun i huzap ahi hi. Tulaitak kawlgam mun tuamtuam a piang tualgalte pen kawlgam in suahtakna angahma pek a akithawi khin ahi hi. Tuamah bang in tuni tuhun a ih gamtatnate in ih mailam ding huzap peelmawh ding hi. Zomite’n ih mailam ding ahoih apha ih deih leh sep leh zuih loh aphamawh na pawlkhat om hi.\n(a) Biakna thu leh Nainganzi khentel theih kul\nZomite’n hih gel pen lumletkha pahpah hi hang. Nainganzi (politics) pen nainganzi dan mah a ngaihsun a sepding hi a, biakna zia tawh tok ding hi hetlo hi. Nainganzi ih cih pen akimuthei akilawng thei khempeuh ahi hi. Akilawng thei akimu thei khempeuh tung ah nainganzi in thu nei hi. Akimu theilo aki lawng theilo khempeuh biakna vai ahi hi. Nainganzi in huih leh guah khawng, zinlinna khawng, pulnatna khawng aomlohna ding in thupia theilo hi. Tuate Pasian bek tawh kisaita hi. Nainganzi in biakna tung ah thunei theilo a, biakna in bel nainganzi huzap mahmah hi. Nainganzi ahih nak leh mihingte’ sep ding ahi hi. Pasian in mihing pen nainganzi tavuan (responsibility) apiak ngiat ahi hi. Nainganzi tawh kisai khempeuh atawntung a akipsuak ding khat zong omlo hi. Aki khelkhel hilel a, abeimang ding vive ahi hi. Nainganzi leh biakna atonkhawm bek hi a kibang zenzen lo hi. Nainganzi pen a tungnung ding kituhna hi a biakna pen anuainung ding kituhna hi.\n(b) Ih Sum Zonzia Etphat Huai\nZomi te’n sum leh pai ih zon ciang in black market lam mah ih hanciam deuhse hi. Siangtak in gen leng ih huaiham luatman nahi mawk hi. Black market ah tax piak kullo ahih man in amet tam hi. Hun tomno khat sung a hau ziau ding. Sumzian tam kisam selo a hau ziau ding. Cih khawng ut hi hang. Tuni in mi masate enkik leng black market tawh aki peipei teng ong hauzo tuanlo ahih lam uh siangtak in kimuta hi. Lampi manlo ahih man in aneisun te’n zong sawt nei zolo uh hi. Sumbawlte bek hilo akuama peuh lamdawt tawh ahauh sawm vive ih himawk hi. Tuapen lampi man hilo hi. Lampi manlo tawh ahau sunte zong sawt mang hetlo ahih lam phawk huai hi. Tuni a kipan ih mailam ih khual taktak leh lampi man mah tot ding ahi hi. Thuman in gamta peuh leng lawhcinna in hong ngak gige hilel hi. Ngaklah luat kullo hi.\n(c) Kikholh Theih Sawm Ding\nZomite akikhawl thei akipawl thei hi peuhmah lehang tu a sang in nakpi tak in ih husa khauhzaw pek ding hi. Ih sep ih bawlna peuhah eikia mah khattat den mawk ih hih man in ih khantoh ding zah in ki khangto zolo hi. Pasian nasemte hita leh akuama peuh kipawl theih sawm leng hoihzaw peelmawh ding hi. Ei kia bek tang hauh, ei kia bek tang dawk, eikia bek in minngah sawm denkeei ih hih man in ih ma hong khak mahmah hi. Tuhun teh kumpite’ tender khawng contract khawng ah akidem a angahte ih et teh akipawlthei teng mah nahi mawk hi. Zomite ih kipawl theih sawm kei leh mi’ nung ah ih omden lel ding hi.\nIh ngaihsutzia akibat kei leh ih gal dan a ih ngaihsut pahpah khawng zong hoih hetlo hi. Ih kibatlohna sang in ih kibatna tamzaw veve ding ahih lam phawk huai hi. Abeisa thu khawng tawh kam ki selsel khawng pen hun pammaih lel hi. Leitung ah hunpaisa lam ah alehpai ding kuamah omlo hi. Ih min adawk kei ding leh ih sep noploh lianlian khawng, min ih deihluatna khawng khiamzo leng kikholh theihna hong khang ding hi.\n(d) Mi Tawh Zong Kikholh Theih Sawm Ding\nEi leh ei ih kikholh theih khit ciang in mitawh zong ih kikholh theih ding thupi hi. Ei tawh ih lungtupna kibang kua khawng om hiam khuadak giaugiau a amau tawh kipawl theih ding kisam hi. “Zomi” akicih nak leh hong ki-it a thupi hong kisak ngiat ding thupi hi.\n(e) Lai leh Ngaina Kihual Ding Kisam\nAtung a teng ih thanem man in tuni dong Zomi te’n laikip nangawn aneizo nailo ih hi hi. Lai ih neihzawh kumza cingkhin mah leh ih lai gelh dan tuni dong ki bangzo nailo mawk hi. “Kei’ a hong kimang leh” citek mawk ih hih man hi. A omsateng alo alek a alum letlet mipil laklawh pawlkhat te’ hang zong ahi hi. Zomi te’n minampi ih suahnop taktak leh hih bang a hong khaktan mipil laklawhte nuaksan leng hoih ding hi. Ama’ thu gen vetlo ding. Thuzong gensak lo ding. A laigelhte sim vetlo ding. Cih khat kisam mahmah hang. Laikip khat ih neih kei leh minampi ih suahna ding hamsa mahmah ding hi. Ih ngeinate zong khuahun tawh kituak in etphat huai a kituak tak in zuih huai hi.\nPrevious: Christian Hymn te’ tangthu: Zeisu In Van Ah Tokhom Nusia A\nNext: Apahtak huai Zomi lasa siam Lia Suihlun ~ Zingsol\nLaisiangtho ~ Tdkhen


url: =Russia ah meileng in Bus khat nawkkha ahih manin mi 16 si :: ZOMI DAILY\nposted on 6 October 2017 at 10:33 pm UTC+9:30\nRussia gamsung ah meileng khatleh Bus mawtawpi khat kiphukha ahih manin, mi 16 in sihlawh in adangzong mitampi zato kipuak cih Reuters pan kiza hi. Russia, Moscow khuapi geinai ah tuni Friday ni in thupiang ahihi.\nRussia’s investigative committee te’n Statement akhahkhiatna ah Passenger Bus khatpen meileng lampi akantanna ah aset siacitciat cihi. Tuatawh meileng apai ciangin meileng in aphukha ci uhhi.\nTua Bus sungah atuangte pen Uzbekistan gampan in Migrant Workers vive hi uh a, meileng in aphutkhak ciangin tua Bus pen gamlapi ah kilawnkhia hi ci’n Russia’s Rossiya 24 TV Channel te’n genkhia hi.\nVideo leh Photo aki khahkhia te ah tua Bus pen zangawpliang a, meileng lampi sikzawn dungteng ah kitheh zakgawp hi. Ahi zongin meileng pen bangmah asiatna mittawh muhtheih pakding bangmah omlo cihi.\nVideo: Sixteen people killed in Russia after train-bus collision\nRussian Railways panin thunei Spokesman Vladimir Myagkov in agenkhiatna ah hih Passenger Bus pen meileng in anawk madiak in meileng lampi sikzawn tungah aset asia hi ci’n Rossiya 24 TV te tungah genkhia hi.\nPawlkhat te genna ah meileng lampitung ah Bus asiat ciangin Passenger te’n thatang tawh sawnngeingai uh cihi. Tualaitak in thakhatthu in meileng hongtungvat in anawkkha ci uhhi.\nRelated: India, Mumbai meileng Station ah mipi kiphugawp in mi 22 si, adang 30 bang liamgawp\nTua Passenger Bus pen Kazakhstan gamah Register akibawl Bus khat hi a, ahi zongin asung ah atuang Passenger tepen Central Asian gamkhat ahi Uzbekistan gampan ahi uhhi ci’n Russian News Agencies te’n genkhia uhhi. Sawltak #zomidaily\nPrevious: Yangon luidungteng ataiding “Water Bus” kipan taktakta\nNext: Yangon Zozum Khuado 2017


url: =Yangon, Hlaingtharya ninpaihna ah meikatzawh ni 5 phakhin in kiphelhzo nailo, mi 15 zato tunlawh :: ZOMI DAILY\nposted on 26 April 2018 at 12:37 am Lomkholna: Myanmar, News, Sawltak, Yangon\nMyanmar, Yangon aom ninpaihna ah meikatna hangin mi 15 bang zato tunlawhkhin cih Xinhua News pan kiza hi. Ninpaihna “Dump Fire” meikatna hangin meikhu tamlua mahmah in, huihsiangtho kingahlo a, khuahunzong lumsak mahmah hi.\nGlobal New Light of Myanmar te’nzong Wednesday ni in agenkhiatna ah hih ninpaihna meikatna hangin zato atunlawh pen mi 15 phakhin in, tualo adang Healthcare tuamtuam ah akipuakzong mi 60 valbang phakhin hi ci’n pulakkhia uhhi.\nTua meikatna pen Hlaingtharya Township sung aom Hteinpin Cemetery kici misi kivuina han geinai khatah ahihi. Abeisa Saturday ni pekin meikang akipan hi a, ninpaihna pen zailua mahmah ahih manin, meikuang pen kiphelhsiang zonai mahmahlo hi.\nNinpaihna “Dump Site” pen azaina 121 Hectare bang pha a, meikhu in akiim apaam teng nawngkaisak mahmah hi. Ninthem kipaihna akang ahih manin, meikhu namsia mahmah a, Western Yangon sung aom Townships te’n thuaklah phadiak uh a, acinatlawh, Health Problem angahlawhzong mi tampi omkhinta hi.\nTuesday sunlam ciangin Downtown Areas pan inzong meikhugim namsia kizata, ki limzelh mahmahta hi.\nCidamna lamsang thunei ahi Health Authorities te’nzong hih ninpaihna meikatna hangin agimnamsia leh meikhu te’n cidamna sukhathei, gu akihel Carbon Monoxide huihlak ah kihelthei ahih manin, mipi te hoihtak kidop siamding zaksakna nei uhhi. Carbon Monoxide adikkha tepen bukkhuh veithei, gawlsung ziasakthei, huih dikzolo, naklah cihbang in omsakthei hi.\nAbeisa kalsung Saturday ni pekpanin meikuang akipan hi a, tuaciangciang ni 5 sungbang akizom in meikuang akizom suaksuak ahihi. Tua ninpaihna aphual ah meiphelh ahi Firefighters te’n meikuang pen kiphelhphelh himahleh aki phelhsiangzawh nadingin tawlkhat hun beilaiding cimawk hi. Nibangzah sawtlaiding cihpen ki gencianthei lomawk hi.\nMore: Yangon Region sungah nikhatsung in mei 7 veitak kang\nTua ninpaihna “Dump Site” pen Yangon khuasung khempeuh aom ninthemteng aki paihna mun hi a, abeisa kum 20 val akipan “Yangon City Development Committee” te’n asep, amakaih uh ahihi. Local Authrities tezong lunghimawh in, Yangon Region sungah huih anitna “Air Pollution” bangciciang hitahiam cih tehna neiding uh cih kiza hi. Sawltak #zomidaily\nPrevious: Mincip dalnang Vetiver System ~ Pau Do Lian\nNext: Malaysia, Genting Highlands zuanin apai Bus khat meikuanggawp


url: =Chapter 2: MIMAWHTE IN CHRIST KITANGSAM - Zomi Adventist Innkuan\nChrist Kiang Zuatna – Chapter 2: MIMAWHTE IN CHRIST KITANGSAM\nA cilin mihing pen hihzawhna thupite le a kikhai kim lungsim kipia hi. A mihing hihna kicinga, Pasian tawh zong kilem hi. A ngaihsutnate siangtho-a, a ngimnate kician hi. Ahi zongin a thuman lohna hangin a hihzawhnate kiam a, huaihamna in ki-itna mun hong luah ta hi. Thu palsatna hangin a pianzia hong thazawm mahmah a, ama hatna kia tawh gilo pa hong do zo nawn lo hi. Satan in amah man cip ta-a, Pasian hong kikham lo hileh a awkcip ding ahi hi. Mihing a pian-sakna a Pasian’ ngimna lumlet a, leitung teng lungkhamna le gentheihna tawh akidim ding pen mi-khempa’ deihna ahi hi. Tua bang siatna khempeuh pen mihing a pian sak lai-a Pasian’ nasep hi ci-in ama’n ngawh nuam hi.\nMawhna a neih ma-in, “ciimna le theihna sumgil khempeuh a kiselna-pa” tawh nuam takin mihing kikhawl thei hi (Colosse 2:3). Ahi zongin mawhna aneih khit ciangin, sianthona ah nop sakna hong nei nawn lo a, Pasian’ kiang pan buk mang hong sawm hi. Tu-in zong lungsim thak a nei lo mite tua bang mah hi lai hi. Pasian tawh kilem nawn lo ahih manin, Amah tawh kikholhna ah nuam hong sa nawn lo hi. Mimawhte in Pasian’ kiang nuam sa thei lo hi; mi siangthote tawh kikholh ding zong a mai uh zum ding hi. Vantung kilut sak mah taleh zong amau’ a dingin a nopna om lo ding hi. Tua lai mun a Itna a dim Pasian’ lungsim bang lungsim ngentang nei-a ang sung a khuat lo lungsimte pen, amau’ lungsim tawh kileh bulh ding hi.\nAmau’ ngaihsutnate, lawpnate le gamtatnate pen tua lai-a mawh nei lote’ a tawh kilamdang ding hi. Vantung-a lasakna ah amau’ aw tanglen ding hi. Vantung pen amau’ a dingin gawt mun hi ding hi; vantung khuavak le nopsakna ahi pa’ kiang panin bu mang nuam ding uh hi. Mi gilote vantung a kilut sak lohna pen Pasian’ lang khentatna hi lo hi: vantung ah a om dinga amaute a kilawm lohna uh hang hizaw hi. Pasian’ thupina pen amau’ a dingin meilipi suak ding hi. Amaute tan khia dinga a si pa’ mai pan a buk mang theihna dingun amaute in siatcipna lunggulh ding uh hi.\nEite ih kiat sukna mawhna dum sung panin ei-le-ei in ih suakta zo kei hi. Ih lungsimte sia-a, e’n lah ih kheel thei kei hi. “Kua in anin lak panin asiang la khia thei ding hiam? Kuamah in la khia thei lo hi.” “Ci-le-sa lungsim, Pasian tawh kido hi; banghang hiam cihleh Pasian’ thukham mang nuam lo tham loin, zong a mang thei kei hi” (Job 14:4; Rom 8:7). Pilna sinna, ngeina puahna, lungsim kisek sakna, mihing’ hanciamna, cihte khempeuh a hoihna a om tei hangin hih thu ah tuate in bang mah hih zo lo hi. Pua tham gamtatna apuah phat theih tei uh hangin, lungsim khel thei lo uh hi; nuntakna tuinak sil siang thei lo uh hi. Mawhna pan sianthona lamah mite a kikhel theih ma-in, sung lam pana na sem a, tung lam pana nuntakna thak aguan khat a om masak kul hi. Tua in Christ ahi hi. Ama hehpihna bek in kha si sa hing kik sak thei-a, Pasian’ lam le sianthona lam ah zol zo hi.\nJesu in, “Mihing in tung lam panin asuah thak kei leh,” a nuntakna athak sak ding lungsim thak, lunggulhna thak, deihna thak leh ngaihsutna thak a ngah kei leh, “Pasian’ gam lut thei lo ding hi,” ci hi (John 3:3). Mihing’ pianpih hoihna teng khantoh sak ding kisam bek hi, ci-a ngaihsutna in kikhemna ahi hi. “Ci-le-sa tawh apiang mihing in Pasian’ Kha tawh ki-sai nate a sang kei hi; ama a dingin tuate haina ahi hi; amah in tuate a thei kei hi; banghang hiam cihleh tua nate Kha tawh kitel zo bek hi.” “Na suah kik ding kisam hi, Ka cih lamdang sa kei in” (1 Corin 2:14; John 3:7). Christ’ thu hih bangin kigelh hi: “Eite in hotkhiatna ih ngahna dingin van khup sin nuai-a om mite’ lakah Ama min’ bek hi-a, “Ama sungah nuntakna om a, tua nuntakna in mite’ khuavak ahi hi,” ci hi (Sawltak 4:12; John 1:4).\nPasian’ hong itna phawkna, Ama hong hehpihna le Pa banga hong khualnate theihna bek a kicing hi lo hi. Ama thukham a hoihna le a kicinnate telna le, tuate itna thugui kip tung ah kinga a hihnate theihna bek a kicing hi nai lo hi. Sawltak Paul in zong tuate khempeuh na mu-a, “Thukham hoih hi cih ka thukim hi.” “Thukham siangtho-a, thupiak zong siangtho-in, thutangin hoih hi,” ci hi. Ahi zongin lunggimna le lungkiatna tawh kidimin amah in, “Si-le-sa tawh apiang mawhna sunga kizuak mi ka hi hi,” ci hi (Rom 7:16, 12, 14). Sianthona le diknate ama’n zong a lunggulh hangin, ama thu tawh ngah zo lo ahih manin, “Lunggim mi ka hihi! Hih a si ding pumpi panin kua in kei hong hon khia ding hiam?” ci hi (Rom 7:24). Gam khempeuh panin, a khang a khangin, lungsim van gik mite hih bangin kiho uh hi. Amaute’ a dingin, “Leitung mite’ mawhna a pua khia Pasian’ Tuuno en un,” cih dawn kikna bek om hi (John 1:29).\nMawhna van-gik pan a suakta nuam mite’ kiangah hih thuman ahilh telna dingin Pasian’ Kha in gentehna tampi tak zang hi. Esau a khem khit ciangin a pa’ inn panin Jakob tai manga, mawhna tawh kisuangtakin om hi. Nuntakna a nuam sak khempeuh tawh kikhen a, Vantung in amah nusia ta ahih ding a launa in, na dang khempeuh sangin alung gimsak zaw hi. Dahna tawh lei lakah kual sukin, a kim a pam ah mual bekbek om a, a tungah lah aksite te-zaizai hi. A ihmut ciangin khuavak lamdang khat hong mu hi; ama lupna lei lak panin, vantung kongvang dong-in kahlei-pi khat kikhung to-a, atung ah Pasian’ vantung-mite a kumsuk tawh a kahto tawh om uh hi; a tunga vanglian pi sung panin hehnepna le lametna thu agen Pasian’ awging hong za hi. Tua bangin Jakob tungah ama lunggulh mahmah – Honpa – hong kihil hi. Lungdamna lianpi tawh amah mawh nei khat, Pasian tawh a kikholh kik theihna ding lampi a kilak hong mu hi. Jakob’ mang sunga kahlei-pi pen Jesu hi-a, Jesu bek mah Pasian le mihing kikala kizopna khau ahi hi.\n“Vantung kihong a mihing’ Tapa tungah Pasian’ vantung mite akum suk le akah to na mu ding hi,” ci-a Nathanael kianga Christ in agen zong hih thu mah ahi hi (John 1:51). Up khialh manin mihing, Pasian tawh kikhen hi; leitung zong vantung tawh hong kikak hi. Kikal guampi gal kahin kikholhna om thei lo hi. Ahi zongin Christ hangin leitung pen vantung tawh kizom kik thei hi. Mihing tawh vantung mite a kikholh theihna dingin, mawhna in a pian sak guampi tungah, Ama thusiamna tawh Christ in lei hong dawh hi. Mawhna tawh puka a thanem a cimawh mihing pen vangliatna Phungpi tawh Christ in hong zom hi.\nA puuk sa mite’ a dinga huhna le lametna Phualpi khat bek a om pen amaute in a thudon kei uh leh, mihing’ khantohna dinga amaute’ ngimna le hanciamna khempeuh a mawkna suak ding hi. “A hoih a kicing silpiak khempeuh” Pasian’ kiang pan ahi hi (James 1:17). Amah lo-in zia-le-tong a hoih taktak om lo hi. Pasian’ kiang tunna ding lampi in Christ bek mah ahi hi. Jesu in “Keimah in lampi Ka hi-a, thutak le nuntakna zong ka hi hi; Kei lo-in Pa’ kiang kuamah a tung kei ding hi,” ci hi (John 14:6).\nSihna sanga a khauh zaw itna tawh Pasian in, leitung-a om A tate hong lunggulh hi. A Tapa hong piakna ah Pasian in, vantung buppi piak khat a hong pia ahi hi. Honpa’ nuntakna, A sihna le hong thumsakna, vantung mite’ nasepna, Kha Siangtho’ hong zolna, tuate khempeuh tungtawn a Pasian in na a sepna, vantung-a a om khempeuhte in a hong kin nilohna, cihte khempeuh in mihing tat khiatna ding ngentang ahi hi.\nEi’ a dinga kibawl a lamdang kipiakna lungngai dih in! A gam mang mite zonga, Pa’ inn a tut kikna dinga vantung in azat thagui thatangte pahtak ding hanciam dih ni. Ngaihsutna ahat zaw, thatang a nasia zaw kizang khia ngei lo hi; dikna thaman lianpite, vantung a nopsaknate, vantung mite tawh kipawlnate, Pasian le A Tapa’ hong itna le hong kikholh pihnate, ih hihzawhnate a tawntunga hong khan sakna le hong santoh saknate, – hihte in hong Piangsakpa le hong Tanpa’ a dinga lawpna tawh na ih sep theihna dingin, hanthotna hoih belte hi lo ahi hiam?\nLam khat panin’ Pasian in mawhna thu a khennate, a kipelh thei lo thuak kiknate, ih zia ih tong a siat semsemna leh, a nunung bel suksiatna, cihte in Satan’ nasepna ih theihna dinga Pasian’ hong hilhna ahi hi.\nPasian’ hong hehpihna don lo-in om ding ih hi hiam? Tua kan bang cih thei nawn ding hiam? A lamdang itna tawh ahong it Pa tawh a man kizopna nei ni. Ama lim asun dingin kikhel a, vantung mite tawh kipawl khawm kik thei-a, Pa le Tapa tawh kilema ih kikholh kik theihna dingin, ei’a dinga hong kivai hawm saknate zang siam ciat ni.\nSee also MOSES SIHNA\nPrev post CS 3: Pasian in Mihingte’ Piakkhiat Ding Ngen Sese\nNext post Huihpi Nung Ding Kiging In


url: =Siampi Laibu 1 | Siantongluan\nSiampi Laibu 1\n"Israel mite tungah gen in la, amaute tungah hih bangin ci in: Note khatpeuh in Topa tungah biakna na paipih uh ciangin, ganhing tawh na biakna pen bawnghon panin hita leh tuuhon panin hita leh na paipih ding uh hi.\n"Ama biakna pen bawnghon panin meihal biakna ahih leh, amah in a sitbaanglo a pa khat pia ding a, Topa mai-ah a kisan theihna dingin kikhopna bukkongah pia ding hi.\nAmah in meihal biakna ganhing lu tungah a khut nga ding a, ama-a dingin kilemna bawlna dingin kisang ding hi.\nTua ciangin amah in Topa mai-ah a bawngtal go ding hi. Aaron suan siampite in a si hong paipihin, kikhopna buk konga biakna tau kimkotah a si theh ding hi.\nAaron suan siampite in biakna tau tungah mei koihin, mei tungah a ngeina bangin sing koih ding hi.\nTua ciangin Aaron suan siampite in a sanente, a lutang leh a thaute, biakna tau tunga om mei tunga sing tungah a ngeina bangin koih ding a,\nahih hangin a sungkuate leh a khete tui tawh sil ding hi. Tua ciangin siampipa in mei tawh kihal biakna, Topa}-a dingin a gim namtui, meihal biakna-in biakna tau tungah a vekpi-in hal ding hi.\nAmah in Topa mai biakna tau tung leilu lampangah go ding a, Aaron suan siampite in biakna tau tung kimkotah a si theh ding hi.\nahih hangin a sungkuate leh a khete amah in tui tawh sil ding hi. Siampipa in a vekpi-in pia-in, biakna tau tungah hal ding hi. Tua pen Topa}-a dingin a gim namtui, mei tawh kihal biakna, meihal biakpiakna ahi hi.\n"Topa tungah ama biakna pen vasa tawh meihal biakna ahih leh, amah in vakhu tawh ahi zongin, kawl vakhuno tawh ahi zongin, a biakna hong paipih ding hi.\nTua ciangin siampipa in biakna tau-ah paipihin a lu heektat ding a, biakna tau tungah hal ding hi. Biakna tau pangah a si taakkhiasak ding hi.\nAmah in a khate-in balkek ding a, ahih hangin baltatlo ding hi. Tua ciangin siampipa in mei tunga om sing tung, biakna tau tungah hal ding hi. Tua pen Topa}-a dingin a gim namtui, mei tawh kihal biakna, meihal biakna ahi hi.


url: =Jan 25, 2020 | Meileng, Mawtaw-pi leh Sabbath ~ MUC\nJan 25, 2020 | Meileng, Mawtaw-pi leh Sabbath\nAdmin 1:11:00 AM Articles, MISSION NEWS\nMeileng, Mawtaw-pi leh Sabbath\nKum 10 a pha naupang khat in biakinn sungah thu kigen a zak lamdangsa mahmah hi. Laihawm pa in Santa Claus omna mun laitungthuh va pia hi. Naupang pa in zong a kimawl pih ding meileng lim khat a deihna thu laikhak hi.\nLaihawmpa in tapa nei lo ahih manin hih naupang pa laikhak bangin meileng lim khat leisak pah hi.Naupang pa zong lungdam mahmah hi. Naupang pa in Sabbath kik ciangin biakinn ah hong kikhawm kik hi.\nTan 10 a zawh khit ciangin, gam thukhun tawh kizui-in galkap lut loh phamawh ahih manin, galkap a lut leh kum nih peuhmah galkap ding, ahih keileh nasepna set-zung ah nasem hileh kum 5 sung nasem ding, khat zaw zaw a tel kul hi ta hi. Sabbath ni tawlngak ding lunggulh ahih manin set-zung ah nasem dingin hong tel zaw hi.\nHih a nasepna-ah Adventist thu-um mi 10 om hi. Rosen in mawtaw tawh kisai nasepna-ah sem dingin va ngen hi. Mawtaw tawh kisai nasem ngei khat ahih manin a nasep nget ngah pah hi.\nA lawmdangte in lamdangsa uh hi. Ahi zongin Rosen in Sabbath ni nasepna pan tawlnga nuam ahih manin tua nasep a ngen hi zaw hi.\nA naseppihte in hih nasep na ngah theihna pen ulian kitheihpih nei na hiam, ci-in dong uh hi. A naseppih a lawmte in ahihleh ulian makai-te tawh kimeltheihna hangun nasep ngah thei uh hi. Ahi zongin Rosen in tua bangin nasep a guan ding ulian khat tawh zong kitheihna neilo-in Pasian in lampi honsak ahihna thu phawk pha semsem hi.\nTu-in Rosen in kum 48 cingkhin a, ama nasepna tungtawnin mi tampi in Sabbath thuman thei uh hi.\nTu quarter leitungbup Sabbath 13na sumpi in Rosen pianna khua Sofia ah biakinn lam nadingin kipuak ding hi. Ei conference in MUC kisapna dung zui-in kizeek ding hi.


url: =US khualzinna vai lungdam kohna ~ Pu Thang Khup :: ZOMI DAILY\nposted on 11 August 2018 at 11:12 pm Lomkholna: News, Thangkhup, Zomi\n02 July 2018: Pasian Hehpihna tawh US ka tung thei aa Zomi pihte ii vaimuakna tawh ka tawl a dam mahmah hi. 11 Aug 2018: US pan Japan lam zuan in naseppihte tawh na zin sawm ta ung.\nUS zin theih nading hong sam Zomi Innkuan-USA kipawlna makaipite leh US gam aa om mipite tungah ka lungdam mahmah hi. Tua bek thamloin visa vai aa hong buaipih, Kawlgam lam pan aa i Zomi pihte tungah zongh lungdam mahmah hi. Mimal kim khatciat tung ah ka lungdamna hipan kong pulaak pha aa Topa in thupha hong piasemsem lai tahen. Amen.\nTukum US aa Zomi Khawmpi pen Zomi lasak siam, tumging siam leh mipil ulian tampite kikaikhawm zo baan ah Zomi Innpi honpawi tawh zongh kituak kha a hihman in hampha diak ka kisa mahmah hi. Zomi Khawmpi sung aa programs tampite ah kihel thei in, muhna ngaihsutnate sungkhia thei aa kikumkhawm holimkhawm thei i hihman in manpha kasa mahmah hi.\nTua baan ah\nZomi AG-USA khawmpi, ZBCA khawmpite ah kihel kha ka hihman in tha ka ngah mahmah hi. Zomi Biakinn tuamtuamte ah zongh thapiakna thalaakna hunphate zongh ka ngah kha hi.\nMipi hong tang sak\nPahtawina hong pia, sa hong gawh khuapihte aa kipan khuadang Zomipihte leh kipawlna tuamtuamte tung ah zongh lungdam mahmah hi. Zin tunna, zinsuk zintohnate ah hong buaipih, hong kithuahpih, hong panpihte tung ah zongh ka lungdamna lian mahmah hi. No zongh Zogam nong zin uh ciang, inn ah hong baang un.\nA tomkim theipen dingin lungdamkohna kong gelhkhiat hi aa, a ni leh a mun, mimal kim khatciat ii min cihte a vekin baan pulaak ni cileng tamlua a hihman in hizah tawh kong khawlbawl phot hi. Lungdam mahmah, Topa Thupha. Pu Thang Khup\nPrevious: Joel Osteen teci panna\nNext: Thupha taktak ~ Nicholas Pau


url: =Korin Masa 3 | Siantongluan.net\nKorin Masa 3\nKorin Masa 3 |\nSanggamte aw, a taktakin ci lehang, kha nuntakna a nei mite tungah thugen bangin ka hong gen thei kei hi. Leitung mite tungah thugen bang leh Khrih upna sungah naungek a bangte tungah thugen bangin ka hong gen ding kisam hi.\nNote in antak nezo nailo na hih manun nawitui ka hong tulh hi. Tu mahmahin zong nawi bek mah tulhding a kisam lai na hi uh hi.\nBang hang hiam cih leh Pasian deihna bangin gamta loin, leitung lungsim deihna bangin gamta lai na hih manun upna sungah naungek bang ahi lai na hi uh hi. Note khatlekhat kihaza-in kitawng kiselin na om uh ciangin hih leitung mite mah a bang lel na hihna uh hong kilang hi.\nPawlkhat in, "Keimah, Paul pawl ka hi hi," ci-in, pawlkhat in, "Apollos pawl ka hi hi," na cih uh ciangin leitung mi mawkmawkte mah bangin a gamta na hi uh hi.\nA taktakin ci lehang, Apollos i cihte, Paul i cihte, bangpi hi zenzen ka hi uh hiam? Note in thu na uptheihna dingun Pasian nasemte ka hi lel uh hi. Topa in kote sepdingin a hong piak nasep tuak a sem ka hi lel uh hi.\nKeima nasep pen khaici vawh hi a, Apollos nasep pen tuibuah hi a, ahi zongin a khangsakpa ahih leh Pasian ahi hi.\nKhaici vawhpa leh tuibuakpa a thupi hilo a, a khangsak Pasian a thupi hi bek hi.\nKhaici vawhpa leh tuibuakpa a kizakim ahi hi. Pasian in komau sepna tuak tawh kizui-in thaman hong pia ding hi.\nKote pen Pasian-a dingin na a semkhawm mite ka hi uh a, note pen Pasian lo na hi uh hi. Note pen Pasian inn zong na hi uh hi.\nPasian in kei tungah a hong piak siamna zangin, innlam siamte nasepteng semin, a khuam thupiteng ka phut a, Apollos in tua khuam phuhsa tungah innlam a zom hi. Tua khuam tungah inn a lampa a kingaihsut mahmah ding kisam hi.\nKeima phuhsa khuam thupiteng ahi Jesuh Khrih cih simloh kuamah dang in khuam thupi dang phutthei nawnlo ding hi.\nAhi zongin tua khuam tungah kham, ngun, suangmanpha, sing, bi, lopa, a nam tuamtuam kilam thei hi.\nTua a kilam nate mei tawh a kize-et ding Ni hong tung ding a, tua nasepnate a bangci hiam, ci-in mei in ze-et ding ahih manin a lam mite nasep ciat hong kilang ding hi.\nMi khat in tua khuamte tungah a lam nate bangmah a cihzawh kei leh a nasep thaman a ngah ding hi.\nAhi zongin mi khat in a lam nate a kattum leh amah a sum hi ding hi. Tua nate a lampa ahih leh meikatna ding panin a suakta bang keekin a suakta bek ding hi.\nNote pen Pasian biakinn na hihna uh leh note sungah Pasian Kha Siangtho a teng ahih lamtak na theihsa uh ahi hi.\nMi khatpeuh in Pasian biakinn susia leh Pasian in tua mipa susia ding hi. Bang hang hiam cih leh Pasian biakinn a siangtho hi a, note zong tua biakinn siangtho na hi uh hi.\nNote khatpeuh hih leitung ngeina-ah a pilin na kingaihsut uh leh a pil taktak na hih theihna dingun a hai na suak phot un.\nHih leitung mite in pilna hi, ci-in a ngaihsutte, Pasian-a dingin a haihuai thu ahi hi. Bang hang hiam cih leh Lai Siangtho in, "Mipilte amau ngian mahah awksak hi," a na ci hi.\nTua ciangin, "Mipilte ngaihsutna a mawkna hi, ci-in Topa in a thei hi," ci-in zong na gen lai hi.\nTua ahih manin kuamah in midangte siamna kisialhpih kei un. A taktakin ci lehang na khempeuh nomau-a hizaw hi.\nPaul, Apollos, Peter cihte ahi a, hih leitung, nuntakna, sihna, tuhun leh mailam hun, cihte-a kipan na khempeuh nomau-a ahi hi.\nNote pen Khrih-a na hi uh a, Khrih pen Pasian-a ahi hi.\nTedim Lai Siangtho / Laibu: Korin Masa 3


url: =Singapore ah innteknu athatlum Myanmar innteng Zin Mar Nwe pen sihdan kipia theiding :: ZOMI DAILY\nposted on 27 June 2018 at 11:35 pm Lomkholna: Myanmar, News, Sawltak, Singapore, World\nSingapore gamsung ah innteng nasemin aom Myanmar gammi numei khatin innteknu thatlum kici a, tua numeinu pen tuni Wednesday (June 27) ni in mithat “Murder” ci’n thu kibawlta cih Straits Times pan kizakbeh hi.\nTua numeinu pen amin Zin Mar Nwe kici a, kum 23 aphakhin khat ahihi.\nAthahlup a innteknu ii aminpen Ms Mehrotra Shashi kici a, tuanu pen kum 70 aphakhin khat ahihi. June 25 ni zingsanglam 11:27am leh 12:17pm kikal in Zin Mar Nwe in a innteknu athatlum hiding kici hi.\nNitaklam 3pm hunpawl ciangin innteknu akithatlum cih akitheih ciangin Police te kizasak a, tuapan in akitheikhiapan ahihi.\nPolice Officer te atun uh ciangin Ms Mehrotra pen akhut akhe tangnawn vetlo in, lumcip hi. Paramedics te’n velcianna nei uh a, tuazawh Minute 30 khitciangin sikhinta hi ci’n Paramedics te’n genkhia uhhi.\nZin Mar Nwe pen hih innteknu kiangah innteng nasem “Domestic Worker” in aomzawh sawtlua nailo kici hi. Hihnu pen alungsim acidam mahhiam cih “Psychiatric Evaluation” kalkhatsung bawlsakding in kikoihding hi.\nHih agamtatna pen mihing ki thahlupna “Capital Case” himawk ahih manin Bail kipiatheilo dinga, July 04 ni ciangin thukhenzum Court ah khatvei thusitna kineikik leuleuding hi. Tuahun ciangin innteknu thatmah hi ci’n kiciantak in aki muhkhiatleh Zin Mar Nwe pen sihdaan “Death Penalty” kipiading cimawk hi.\nBehlapna: Singapore gamsung ah Myanmar numeikhat in Singaporean gammite khat thatlum kici hi. Malaysia ah Myanmar gammi numei khatleh pasal khatin Grab Car ahawl Malaysian gammite khat thatlum kici hi. Myanmar minpen athan mahmah laitak ahihi. Pawlkhat in Myanmar ci’n hongki pumngawh hikhading hi aci pawlkhatzong om uhhi.\nKi pumngawhgawp theihbel omsamlo dinghi. Grab Car hawlpa athatte pen Booking Record panin aki kankhia kici hi. Singapore misi zong pawlkhatin akum tamlua, ateksihpeuh hilel inteh acihsan pongmawkzong ki om hi. Misi aom ciangin asihna ahangpen zato ah Postmortem (Autopsy) kibawl tangtanga, tuapanin ateksih ahihleh ahihloh, asihna ahang taktak kitheiding hi. Thupaizia khat theileng, thuthang khatpeuh ihsimciang thu omzia telbaih tuamding hi. Sawltak #zomidaily\n26 June: Singapore gamsung ah Myanmar innteeng numei khatin piteekkhat thatlum ci’n thukibawl\nSingapore gamsung ah innteeng nasem in aom Myanmar gammi numei khatin a innteek tekhat thatlum in ki ummawh ahih manin kiman cih Straits Times pan kiza hi. Hih thupiang pen zanni Monday (June 25) ni in thupiang hi a, Myanmar gammi innteeng nasemnu pen kum 24 aphakhinkhat kici hi.\nSingapore Police te genkhiatna ah Monday nitaklam 3pm hunpawl in Choa Chu Kang North 6 vengsung aom Block 791 ah buaina om ci’n hongki zasak cihi.\nTua innsung ah kum 70 aphakhin nupikhat agamtangthei nawnlo in innsung ah atuksa in kimu ci a, Paramedics te’n tua nupinu pen sikhinta hi ci’n 3:30pm hunpawl in genkhia uhhi.\nVideo: A 24-year-old maid was arrested on Monday (Jun 25) in relation to a murder case in Choa Chu Kang. The police received a call at around 3pm requesting their assistance at Block 791 Choa Chu Kang North 6. A 70-year-old woman was found lying motionless inside her flat. She was pronounced dead by paramedics at around 3.30pm.\nChannel NewsAsia te pulakkhiatna ah tua kum 24 aphakhin Myanmar gammi numeinu pen asi innteeknu in innsung nasemding, Domestic Worker dingin acial kici hi. Hih misivai tawh kisai in Myanmar gammi innteeng nasemnu pen kiman a, athupen mithat “Murder Case” tawh thukibawl in, Wednesday (June 27) ni ciangin Court thukhenzum ah thusitna kineiding cihi.\nHihvai tawh kisai in Singapore Police te’n Murder Case tawh thubawl in, athu ala akicingin kancianna Investigation abawlsan laitak uh ahihi. Myanmar gammi cihciang bektawh kipulak khiatphot a, innteeng nasemnu ii amin apuam pen aki pulakkhiatna omnailo hi. Wednesday ni ciangin Court ah thusitna akineih ciangin athu ala akicianzaw in hongki pulakkhiatbeh dingin lamen hang. Sawltak #zomidaily\nPrevious: Najib patkhiat Satu Malaysia Clinic tepen Community Clinic ci’n amin kilaihding\nNext: Sihkohna: Capt. Kai Khen Thang (Phaipi beh, Laaitui) in hongnusia